19 pertsona atxilotu dituzte G7aren goi-bileraren bigarren egunean

Guztira, 'gutxienez 100 lagun' hartu dituzte atxilo ostiraletik, goi-bileraren kontrako plataformek jakinarazi dutenez.

19 pertsona atxilotu zituzten atzo, G7 goi-bileraren bigarren egunean, Pirinio Atlantikoetako Prefekturak jakinarazi duenez.

19 horietatik 17 komisarian dituzte, Prefekturaren arabera. Besteak beste, "ekintza iraingarriak" egitea, "arma muan erabili daitezkeen objektuak" edukitzea (harriak) "agintaritzaren kontra indarkeria erabiltzea" egotzi diete.

Guztira, "gutxienez 100 lagun" atxilotu dituztela salatu dute goi-bileraren kontrako protesten antolatzaileek. Hain justu, atxilotutakoak aske uzteko eskatu zuten atzo ehunka lagunek Baionan eta Hendaian egindako manifestazio eta elkarretaratze banatan. Mobilizaziook dozenaka poliziaren zaintzapean egin dituzte, eta ez da istilurik izan. Frantziako Poliziak Baionako zubiak itxi zituen berriro eta inguruko segurtasuna indartu zuen.

Aurrez, G7 Ez eta AlternavivesG7 plataformek —'kontragailurraren' antolatzaileek— deituta zituzten mobilizazioak bertan behera utzi zituzten, istilu eta atxiloketa gehiago saiheste aldera.

Gaur eguerdian G7 goi-bileraren irakurketa politikoa egiteko ekitaldi sinboliko bat egingo dute bi plataformek Biarritzeko hondartzaren ondoan.

Gailurraren segurtasun dispositiboa arratsaldean geratuko da bertan behera. Frantziako 13.200 agente egon dira egunotan Lapurdiko herri horretako bazterrak zaintzen.


Maritxuk miraria egin eta Hondarribiko Jaizkibel konpainia ekarri du Arrasatera

Txikiteroen zaindari denak ez die hutsik egin arrasatearrei, eta, beste behin, egin du miraria. Hondarribiko Alardeko Jaizkibel konpainia ez-baztertzailea izan da desfilatzen Erdiko Kale eta Iturriotzen barrena. Txalo artean hartu dute alarde parekidea herritarrek. Bertaratutakoek, gainera, ozen oihukatu dute 'Gora borroka feminista!'. Festa eta parranda nagusi, Maritxu Kajoiren egun handia ospatzeko.


Oiloak eta oilarrak gurean

Euskal ekokulturaren txoko xume honetara, gure baserri inguruko animaliarik miretsienetako bat ekarri dugu gaurkoan. Eta ez gara ari ederki aprobetxatzen dugun txerri edo aldarean ipini beharko genukeen astoaz, gaurkoan oilarrei buruz ariko gara, betidanik gure baserrietako metereologoak izan baitira. Adi Zabalatarreneko Pello eta Aizpurueneko Andoni... hemen bada konpetentzia eta!

Lehenik esan behar duguna da, oilo eta oilarrak oso gertuko animaliak ditugula eta gizakiak aspalditik izan dituela bidelagun, beraz ez da harritzekoa gure ekokulturan beraiei buruz kontu ugari izatea. Hegazti hauen ezaugarrietako bat beren puntualtasuna da. Ez dakit zelako erloju digitala duten, baina justu eguzkia ateratzen denean hasten da oilarra kukurrukuka, agian oilarrak lo arina izango du eta lo seko gauden bitartean, berak segituan esango du: «Euzkie ateatzen ai dek!». Baina hain puntuala den animalia bat orduz erratzen bada... orduan bai komeriak, badator zerbait txarra gure baserri ondora!

Gure Gipuzkoa zahar eta maitatu honetan, «zerbait txarra» bi modutakoa izan ohi da, edo baten bat hilko da, edo euritea dator. Gipuzkoarrok horrelakoak gara, beldurra pizten digun bakarra, geure bizia kontserbatzea eta eguraldi ona izatea da. Egunen batean, oilarrak kukurruku garaiz kanpo egiten badu, adibidez arratsaldeko seietan... ekaitza dator. Gainera kukurruku hauek kontatu egin behar dira, izan ere oilarrak kukurruku hiru aldiz egiten badu, lasai egotea daukagu, hori omen da normalena. Baina hiru kukurrukutik gora egiten baditu eguraldi txarraren seinale edo, nola ez, baten batek azken hatsa emango duenaren abisua omen da. Kukurrukua aldiz, gauerditik aurrera egiten badu, baserri inguruan beste munduko izakiren bat dabilen seinale eta ezinbestekoa da gipuzkoarren arazoen aurreko erremedioa piztea: kandela bedeinkatua. Makina bat karrerako irakasgai gainditu ditut nik nire amonaren kandela bedeinkatuei esker. Nola izan liteke hain merkea horren erremedio bikaina?

Baina, oilarren jakintza ez da soilik kukurrukutan mugatzen, egunean zehar hauen jokamoldea aztertzen badugu ere makina informazio lortu ahal dugu, adibidez, oilarra zuhaitz batean gora igotzen bada, eta bertan geratzen bada: eurite baten seinalea da, eta igotzen den zuhaitza sagarrondoa bada… ekaitza. Beraz, ekaitzak zure baratzea txikitzerik nahi ez baduzu, ez landatu sagarrondoa oilotegi alboan.

Beraz, utzi alde batera Euskalmeteko sateliteak eta eguraldia markatzen duten fraideak, eta ipini oilar bat zure sukaldean, eguraldiaz gain, bizilagunen heriotzaren berri emango dizu, eskelak begiratu beharrik gabe. Oilarren kontu hauek, Euskadiko metereologo eta fraide famatu den Pello Zabalaren Naturaren mintzoa liburu bikainetik ateratakoak izan dira, bada hor gure ekokulturaren kontu ugari, bai kontu hauek biltzen eta bai idazten, aupa hi!


Kanpaien doinuen inguruan hamar urte

Juane Arientzako kanpai-jole eskolak hamar urte bete ditu. Horren bueltan elkartutakoek asko ikasi dute urteotan eta lagun asko egin ere bai. Urteurrena irailaren 2an ospatuko dute, Areantza auzoan, ekitaldi berezia eginda.

Hamar urte baino gehiago pasatu dira Areantza auzoko hainbat lagunek kanpaien gaineko interesa agertu eta zerbait egitea erabaki zutenetik: "Juane Madinabeitia kanpai-jole handia zen eta haren joaldi guztiak grabatzea erabaki genuen", azaldu du Julen Abasolok, eskolako kideak. Grabazio hori, baina, nahikoa iruditu ez, eta Gorka Madinabeitiarekin batera, eskola sortzea erabaki zuen: "Artemanen laguntzarekin karaoke antzeko sistema bat asmatu genuen jotzen ikasteko. Eta material hori izan zen geu ere ikasten hasteko abiapuntua". Inguruko auzoetako bizilagunak gonbidatu eta hamabi bat lagun elkartu ziren orduan: Larrinokoak, Goroetakoak, Mendiolakoak… "Gaur egun lau bat lagun gabiltza, eta aurten, gazte bat ere arrimatu zaigu", dio Abasolok. Eskola hori da Juane Arientzako kanpai-jole eskola, hain zuzen ere lehenengo irakasle izan zuten haren omenez.

Bizipen esanguratsuak

Bizipen asko izan dituzte eta lagun asko ezagutu hamar urteotan. "Guk egindako DVD hori erabat berritzailea izan zen. Interes handia sortu zuen eta ate asko zabaldu zizkigun. Lehenengo irteera Saguntora egin genuen; hain zuzen, horren berri emateko. Izan ere, Valentzian afizio handia dago", dio Madinabeitiak.

Abasolok, lehen urteko entsegu egunak ditu gogoan, hamabi lagun haiek kanpaiaren bueltan bat egiten zutenekoa: "Astelehen iluntzetan elkartzen ginen Areantzako kanpandorrean, giro oso polita izaten genuen. Eta luzaroan egin genuen lan". Jendaurreko lehen agerraldia 2008ko Otalai Zelai egunean egin zuten. Kanpai mugikor bat eraman zuten hara, eta hainbat lekutako lagunak elkartu ziren: "Arabarrak, nafarrak, Oiartzungoak… Publiko aurrean egindako lehenengoa izateko benetan dotorea izan zen", diote biek.

Handik hiru urtera, 2011n, hilabete osoko jardunaldiak antolatu zituzten: erakusketa, hitzaldiak… "Baina garrantzitsuena bost auzotan batera egin genuen joaldia izan zen, Larrinotik guztiak entzuteko. 200 bat lagun elkartu ziren han, asko kanpaien munduarekin inolako zerikusirik ez zutenak", dio Abasolok, eta gaineratu du Madinabeitiak: "Horren atzean egon zen lana inork ez daki, bost auzotako kanpandorretan jo eta Larrinon entzutea guztiak ondo eta koordinatuta… Arrasateko irrati zaleen laguntza izan genuen horretarako". Iaz, ostera, argazki lehiaketa antolatu zuten, eta horrekin ere pozik daude 123 argazki jaso zituztelako: "Zaila dena da mundu horrekin zerikusirik ez duena erakartzea. Horregatik beti saiatu gara ekintza originalak eta bereziak egiten", adierazi du Madinabeitiak.

Irteera asko

Egubakoitz guztietan elkartzen dira, orain ere Areantzan. "Geure doinuak jotzen ditugu lehenengo eta gero, berriak, kanpoan entzundakoak eta ikasitakoak", diote. Eta ikasitako hori erakusten jarraitzen dute. Dagoeneko hainbat irteera egin dituzte aurten ere: Ezkaraira; Olaztira (Nafarroako kanpai-joleen bilkura); Añuara (Araba); Espinosa de los Monterosera (Burgos)… Eta inguruko auzo eta herritako jaietan ere jotzen dituzte, besteak beste, Mendiolan sanjuanetan, Eskoriatzan sanpedrotan eta Andramaixetan ere izango dira. "Iaz Donostiako Tabakaleran ere jo genituen bi egunetan, Ezorduak izeneko jardunaldi batzuen barruan". Eta joandako leku guztietan saiatzen dira kanpandorreak ezagutzen, kanpai-joleekin egoten, haien istorioak jasotzen…

Madinabeitiak argi dauka afizioa ez galtzeko zer egin beharko litzatekeen: "Kanpaiak jotzen utzi egin behar zaio jendeari, orduz kanpo, gura denean… Utzi gustua hartzen eta afizioa sortzen".

Ospakizuna irailaren 2an

Irailaren 2a jarri dute urteurrena ospatzeko data: "Areantzan izango da. Oraindik ez dugu guztia zehaztuta baina kanpai-joaldi musikatua edo antzeztua izango dela bai, eta jole asko gonbidatuko ditugu".


Presoen eta iheslarien aldeko azken ostiraleko elkarretaratzea egin dute

Atzo, ekainak 28, hileko azken ostiraleko elkarretaratzea egin zuten dozenaka lagunek herriko plazan, preso eta iheslarien alde.

Hilabeteko azken ostiralean egin ohi duten moduan, atzo, ekainako azken ostirala izanik, preso eta iheslarien aldeko elkarretaratzea egin zuten plazan dozenaka lagunek. Ekitaldiaren amaieran, honako irakurketa hau egin zuten:

«Uda irailaren 16ari begira hasi dugu, 45 lagun Auzitegi Nazionalean epaituak izango baitira data horretatik aurrera. Hiru hamarkada hauetan euskal preso politikoen isolamendua eta haien senide eta lagunen sufrimendua salatzeko egin dute lana, eta beraien konpromisoa, elkartasuna eta burututako lana mehatxupean jarri dituzte Madrildik.

Mediku, abokatu eta senideen atxiloketak, Herrira bezalako mugimenduen ilegalizazioa, Guardia Zibilaren aurrean deklaratzeko zitazio masiboak… kontrakorrontean doan bake prozesuarentzat oztopoak besterik ez dira izan. Urte luzetako lanaren ondoren, isiltasun informatiboa apurtzen hasten zen momentuan, iritsi ziren atxiloketa horiek.

Europara espetxe politikaren errealitatea eta horren ondorioak eramatea, Etxeratek Eusko Jaurlaritza eta baita Bakea eta Elkarbizitzaren bulegoarekin interpelazio zuzenak egitea… Hori guztia martxa hartzen eta gure aldarrikapenak zabaltzen ari ginen unean etorri ziren ilegalizazioak.

Horrekin guztiarekin, zilegi diren helburuak lortzeko lanean ari direnen aurka aritzeko erraztasuna erakutsi arren, Euskal Herrian barrena eta Euskal Herritik kanpo ere salbuespen espetxe politikaren errealitatea eta horrek dakarren ondorio gordinak ezagutarazteko lanean jarraitu dugu.

Denak larriak dira, helburu horrekin sortutako espetxe politika baita. Guk, euskal preso politikoen senide eta lagunok, dispertsioaren ondorioak zuzenki jasaten ditugu. Gure osasuna eta gure bizitza astebururo jokoan jartzen dira, eta dispertsioaren eraginez 16 hildako egon direla gogorarazi nahi dugu.

Hurrengo hilabetetako lana 16 biktima horien errekonozimendua lantzeko oinarrituko da. Jose Mari Maruriren omenez ekimen bat burutu zen hilaren 21ean Zierbenan, bere semea bisitatzera zihoanean izandako istripuaren biktima; hilaren 29a, Pilar Arsuaga eta Alfonso Isasiri omenaldia egingo zaie Laudion, horiek ere Galiziara bisita batetik zetozela izandako istripu baten biktimak. Dispertsioaren biktimak. Bidaia luze bat egitera behartutako salbuespen espetxe politikaren biktimak. Biktima horien aitorpena memoriari eta, aldi berean, elkarbizitzari ekarpen bat da.

Dispertsioarekin eta salbuespenezko neurri guztiekin behingoz amaitzeko, etxean eta bizirik nahi ditugulako eta ez dugulako horrelakorik berriz gertatzea nahi lanean jarraituko dugu.

Etxean eta bizirik nahi ditugu!»


Emanaldiak, bizikloia, eta mendi irteera Urdabururen Mendi Astean

Mendi Astea antolatu du beste urtebetez Urdaburu Mendizale Elkarteak, eta datorren astelehenean (hilaren 21ean) hasita hainbat ekimen egingo dituzte aste osoan zehar, Urdaburuk Juan Olazabal kalean duen egoitzan.

Lehenengoa, hilaren 21ean, erretiratuen ibilaldiari buruzko argazki emanaldia izango da; 19:00etan hasiko da. Antolatzaileek zehaztu dutenez, “emanaldiaren ostean, domina banaketa egingo dugu”. Asteartean (hilak 22), berriz, Everestera biderik laburrena ikus-entzunezkoa emango dute 20:00etatik aurrera, eta Alberto Zerainek egingo du aurkezpena.

Eskolartekoen txanda izango da datorren asteazkenekoa Mendi Astearen barruan: “Haiek egindako mendi irteeren gaineko argazki emanaldia egingo dugu 19:00etan, eta ondoren, argazki lehiaketako irabazleei dominak banatuko dizkiegu”.

Trekkingak ere izango du tartea. Hala, ostegunean (hilak 24), Antxon Iturrizak aurkeztuta, Munduko mendietatik trekkinga ikus-entzunezkoa antolatu dute 20:00etatik aurrera.

Emanaldiekin bukatzeko, 2009ko abendua eta 2011ko martxoa artean Lourdesera (Okzitania) 15 etapatan egindako ibilbidearen gaineko ikus-entzunezkoa emango dute, 20:00etan, Urdaburuko bazkide taldeak aurkeztuta.

VIII. Eneko Arzelus Memoriala

Mendi Astearen ekimenen barruan, VIII. Eneko Arzelus Memoriala bizikloia egingo dute hilaren 26an 15:00etatik aurrera. Parte hartzen dutenek, txirrindan eta lasterka ibili beharko dute hamalau kilometroz. Mateo eta Sorondo arteko bidea, zazpi kilometrokoa, bizikletaz egin beharko dute parte hartzaileek. Sorondo inguruan krossa egingo dute ondoren, zazpi kilometroz.

Hilaren 27an, Urdaburu Eguna egingo dute. Haurrek eta nagusiek irteera egingo dute Urdaburu mendira, eta ondoren bazkaria antolatu dute Egi-Luze rdotegian.


Kulturalak 0-3 galdu du liderraren aurka

Kulturalak ezin izan du Zornotza liderra mendean hartu. Hala ere, oraindik aukerak ditu hirugarren postuan amaitzeko. Zornotzaren aurka galdu arren, igoera fasea jokatzeko txartelaziurtaturik du Kulturalak. Durangarrak atzetik ibili dira partidu osoan zehar; partiduko lehen 30 minutuen ostean 0-2 galtzen zihoan talde zuriurdina. Bigarren zati amaieran, zornotzarrek hirugarren gola sartu zuten. Honenbestez, liderrak hiru puntuak eraman zituen Tabiratik. Zapatuan, Aurrera Vitoriaren aurka jokatu beharko du Axier Intxaurragaren taldeak. Gasteiztarrak sailkapeneko azkenak dira; aukera polita dute durangarrek liga hirugarren postuan amaitzeko. Gaitz du, hala ere, Sestao Riverren emaitzaren menpe daudelako.


Iaz 2.697 isun jarri zituzten udaltzainek, gehien, Ibargain

2007an baino %22,88 isun gehiago jarri zituzten. Gehienak dira leku debekatuetan eta espaloietan aparkatzeagatik

Udaltzaingoak egiten duen urteko txostenari erreparatuz gero, nabarmen egin zuten gora iaz trafiko arauak hausteagatik jarritako isunek; %22,88, hain justu ere, 2007 urtearekin alderatuz gero. Iaz udaltzainek 2.697 isun harri zituzten eta 2007an, 2.080.

Isun horietatik %56,54 Bergarako biztanleei jarritakoak dira eta gainerako %43,45 kanpoko gidariei.

Isun gehien jarri ziren kaleak izan ziren erdialdekoak: Ibargarai (382), San Martin plaza (248), Irizar (137), Matxiategi (125), Kruz Gallastegi (125), Arruriaga (107), Fraiskozuri (77), Ariznoa plaza (65), Mizpildi (60) eta Bidekurutzeta (52).

Hain justu ere, kale horiek dira trafiko gehien jasotzen dituztenak eta baita ere aparkaleku falta handien duen gunea. Izan ere, hor batzen dira inguruko auzoetatik eta ondoko herritatik autoz etortzen direnak, zerbitzu gehien dagoen herriko gunea da-eta. Isun guztien %51,09 pilatzen da kale horietan (1.378 isun).

Arau hausteei dagokienez, hauek izan dira isunduenak, besteak beste: leku debekatuan aparkatzea (371), espaloian aparkatzea (333), baimendutako denbora gainditzea (331), galtzadan aparkatzea (279), zirkulazioa oztopatuz aparkatzea (161), bigarren ilaran aparkatzea (135) eta oinezkoen pasabidean aparkatzea (125).

Garabia zerbitzuari dagokionez, 16 ibilgailu erretiratu zituzten iaz eta zegokien tasa ordaindu behar izan zuten. Horiez aparte, ibilgailu gehiago ere erretiratu ziren, baina kasu horietan tasarik kobratzeke. Udaltzaingoak txostenean argitzen duenez, ibilgailuendako biltegia oraindik egokituta ez dagoenez, garabia soilik erabiltzen da jaietan, pilota partidu egunetan eta larrialdietan.

Kalean utzitako animaliak

Kalean utzitako animaliez ere arduratzen dira udaltzainak. Iaz, 26 txakur batu zituzten eta horietatik 23, Elurra txakurtegira eraman. Azken bederatzi urteotan dihardute lanean Elurra txakurtegiarekin hitzarmen baten bitartez, eta jabeek batu ezean hara eroaten dituzte animaliak.

Bestalde, 1997an mikrotxip irakurgailua erosi zuen udaltzaingoak eta Internet birtartez, Aldundiko erroldan kontsulta zuzenak egiteko aukera dute. Errolda horretan EAEn erroldatuta dauden txakur guztiak azaltzen dira eta horrek anomalion jabea aurkitzeko lana asko errazten dio Udaltzaingoari.

16 udaltzain

Iaz 16 udaltzain zeuden Bergaran, 14.763 biztanlerendako. Hala, udaltzain eta 1.000 biztanleren arteko erlazioa zen 1,01ekoa.

Aurrekontuari dagokionez, 831.190 eurokoa izan zuten –Udal aurrekontuaren %3–. Bestalde, udaltzain baten biztanleko urteko kostua izan ziren 3,52 euro –Udaltzaingoarena, 56,20– .

Iazko urria ezkero asteburuetan ere ematen du zerbitzua udaltzaingoak. Hori horrela, udaltzaingoaren ordutegia da, astelehenetik zapatura, 06:00-22:00 eta domeketan, 10:00-22:00.


Bakarrik behingoz

Itxita gaudenetik etengabe iristen zaizkidan memeetako batean Gioconda agertzen da, bere koadroan eratzanda, eta oin biluziak markoaren gainean jarririk, irribarre zabal-zabala ahoan, «bakarrik behingoz!» hitzek lagunduta. Zinez muturrekoa izan daiteke errealitatea: egun, hamar egun daramatza Louvrek itxita; iaz, langileek greba egin zutenean, egun bakar batez ixtea lortu zuten. Orduko protestaren arrazoia gehiegizko jendea zen. Geletako zaintzaileek eta sarrerako langileek ezin zuten jende andana kontrolatu, ez ziren ondarearen segurtasuna bermatzeko gai ikusten, eta estres maila gainezka egiteko zorian zegoela sentitzen zuten. Izan ere, 2017tik 2018ra museoaren bisitarien kopurua %25 igo zen —noizbait zutabe honetan komentatutako Beyonce eta Jay-Z bikotearen bideoklip bat tarteko—, eta jendetza ez zen fisikoki korridoreetan sartzen.

Azken urteotan indartu den turismoaren eta kulturaren arteko harreman toxikoaren eragina zen Louvrekoa —asmatu duzu: turismoa da bikoteko tratu txar emailea—, eta horren adierazle amodio erromantikoak itsututako politikarien begirada, museoa lehertzear ikusirik pozez zoratzen, langileei the show must go on esaten. Kulturaren lagunontzat, aldiz, egoerak ez zirudien hain liluragarria: erraza da ulertzea urtean behin eta bidaia-gidak aginduta atzerriko museo bakarra ikustera doan bisitaria ez dela bereziki interesatzen zaigun kulturazale mota.

Eta hara non, harreman toxiko hori kapitalismoaren hegaletan gora eta gora zihoala ikusten genuenean, guztia eten den. Ezustean eta egun batetik bestera, Giocondak pijama jantzi du, Samotraziako Garaipena idulkian eseri da atseden apurtxo bat hartzeko, eta Eskriba Eseria hankak luzatzen dabil pasillotik. Gu etxean itxita gaude bitartean, batzuk Louvreren irudietatik bisita birtualak egiten, eta beste batzuk museoa deitzen den ezer badagoen ere ahaztuta.

Etxean gauden bitartean mundua aldatzen ari da, eta oraindik ez dakigu zelakoa izango den irtengo garenekoa. Krisi latza datorkigula da ziurtasun bakarra. Gure bidaiatzeko modua aldatuko da nahi eta nahi ez, cash eskasiak bultzatuta, baina agian beste faktore batzuen eraginez ere bai: itzul daitekeen pandemiari beldurra, edo itxiera honek bultzatutako beharrezkoak diren gauzen gaineko gogoeta, esaterako.

Optimista sentitzen naizenean, egoera berriak turismoaren eta kulturaren artekoa aldatuko duela pentsatzen dut —turismoak bikoteko aberatsa izateari utziko diolako bederen—, eta harremana orekatu daitekeela, beharbada kulturari bikotea apurtzeko eta bere bidea egiteko aukera eskainiz. Baina jakina da diru sarrera propiorik ez duen kideak nekez egin dezakeela etxetik alde. Gioconda, gozatu aste hauek, turismoa indartsu baitabil zure gela propioan berriz ere sartu nahian.


Irati Gaztelurrutia: “Gizartea estereotipo batzuen arabera dago antolatuta, eta nik ez ditut onartzen”

Soziologia ikasketak egin ostean, orain, Gizarteratzea ikasten ari da Irati Gaztelurrutia Solabarrieta ondarrutarra (Ondarroa, 1991). Ideiak argi-argi dituen emakumea da, eta orain, “estereotipoen aurka egiteko”, modelo lehiaketa baten parte hartzen ari da.

Zelan sartu zinen moda munduan? Zaletasunak eraginda?

Egia esan aldarrikapen puntu bat dago guzti honen atzean. Gizartea estereotipo batzuen arabera dago antolatuta eta nik ez ditut estereotipo horiek onartzen. Horri aurre egitea izan da nire asmoa. Horrez gain, ausardia erakutsi eta zarata egin nahi izan dut. Bi helburu horiei jarraituz egin izan ditut argazki saioak. Eta casting-era ere arrazoi horiengatik aurkeztu nintzen.

Irati Gaztelurrutia

Estereotipoak hautsi nahi izan dituzu, beraz.

Hori da, zalantza barik. Azken finean, beste ikuspegi bat ematea da kontua. Erakusten diren estereotipoen aurrean guk beste argi bat daukagula erakutsi nahi izan dut.

Zure ingurukoek zer esaten dizute? Zer nolako erantzuna jaso duzu?

Oso harrituta geratu naiz. Jendea oso pozik agertu da eta babesa eman didate. Hasiera baten pentsatu nuen casting txiki batera aurkeztea zela dena. Eta azkenean, hori zabaldu egin da eta erantzuna oso ona izan da; jendea oso hurbil sentitu dut.

Nola edukitzen duzu casting-en berri?

ModelosXLren casting-a lehendabizi egiten dudana da. Aurretik pare bat argazki saio-eta egin izan ditut baina ez naiz inora aurkeztu izan; hasiberria naiz. Facebook bidez jakin nuen casting-a egitera zihoazela.

I.Gaztelurrutia. Argazkia: Photos PGC-Pili Garcia

Zertarako izan da casting-a?

ModelosXL-k Espainiako Estatu mailan hamabi hiriburutan egiten ditu casting-ak, tartean Donostian. Eta ni horra joan nintzen. Lehiaketa bakoitzean, 30 bat emakume aukeratzen dituzte (hilabete bakoitzak dituen egunak beste). Kasu honetan (urtarrila), beraz, 31 emakume. Gero, ModelosXL webgunearen bitartez, bozketa bat egiten da, hurrengo hileko lehenengo hamabost egunetan. Eta horretan, herritarrek eman ahal dute botoa eta gustukoen duten modeloa aukeratu; bakoitzak egunean behin eman ahalko du botoa. Hilero, beraz, emakume bat aukeratuko du publikoak.

Eta hilabete bakoitzeko irabazleek zer egiten dute gero?

Gero, hamabi emakume horiek Espainia mailan egingo den lehiaketa baten parte hartuko dute, epaimahai batekin eta abar. Nik uste otsailaren 1etik aurrera eman ahal zaiela urtarrileko modeloei botoa, ni tarteko. Azken finean, ModelosXL ez da agentzia bat eta lehiaketa honen helburua zarata ateratzea da; asmoa da moda munduko estereotipoen aurka egin eta bestelako irudi bat erakustea.

Gaztelurrutia, argazki saio baten. Argazkia: Photos PGC-Pili Garcia

Aurrera begira, noraino heltzea gustatuko litzaizuke?

Momentuz pozik nago, eta ez daukat helburu zehatzik. Probatzeko joan nintzen casting-era, eta begira orain. Nik mundu honen barruan dagoena ikusi nahi izan dut. Hona aurkezten garen neskok ere gauza bera jakin nahi izan dugu. Gainera, guztiok gaurza bera pentsatzen dugu: ez garela gizarteak ezarritako mugak onartzen ez dituen bakarrak eta edertasunaren kanona oso nahastuta dagoela. Horixe izan da nire asmoa, ikustea eta abentura hau bizitzea. Gero, datorrena datorrela.

Leihoa, beraz, zabalik utziko dugu.

[Kar-kar-kar] Hori da.

Irati Gaztelurrutia. Argazkia: Photos PGC-Pili Garcia


Bertso saioa dago datorren ostiralean Latxartegi aretoan

BERTSOLARITZA // Datorren ostiralean Bertso Olariek antolatutako udazkeneko bertso saioa egingo dute, 22:30ean, Latxartegi aretoan. Bertsolariak honakoak izango dira: Maialen Arregi, Maialen Akizu, Igor Elortza eta Aitor Mendiluze. Sarrera arruntak 10 euroan salduko dituzte eta gazteen sarrerak 5 euroan. Salmenta aretoko leihatilan egingo dute.


Hegan

Mundu berria behar dugu, baina hau ikusten asmatu behar dugu horretarako. Erraza ematen du eta zailena da. Arrainak ez du ikusten ura, eta antzera gertatzen zaigu guri ere, ez dugu ikusten geure begien bistara dagoen hori, egunerokoa dena, ohikoa, betikoa, ez dugu hartzen astirik horri begira egoteko, galderak egiteko, zer da hau, noiztik dago, zeinek jarri zuen, zertarako da, ez dugu ikusten ura, bistakoa da zailena ikusten, ez dugu ikusten jendea, ez dugu ikusten gauzarik arruntenak berekin daraman historia zatia, begira katean egindako auto horiek denak zeuretik hasita, ez dugu ikusten Hitler herriarentzako autoa diseinatzen, ez dugu ikusten Henry Ford bere langileei autoak merkeago eskaintzen, eta bien bitartean «historia ergelkeria da» esaten, ez dugu ikusten historia geure begien aurrean jarrita ere, arrainena daukagu memoria, zorioneko orainaldi eternoan bizi gara, orain zer, orain zer, unean uneko beharrei erantzuten joaten zaigu denbora, ez lehenaldi ez geroaldi, igeri dagigu, besterik ez dakigu, ito egiten gara uretatik ateratzen bagaituzte, eta ez dugu ikusten bizi gaituen ura.

Arrain hegalariak bagina sikiera, ura kanpotik ikusteko, une batez besterik ez balitz ere.


"Amnistia" Elizak eskuratu duen ondareari

Espainiako Kongresuan gaur aldatuko dute Hipoteka Legea. Elizak ezingo du segitu ondasunak bere izenean jartzen, baina orain arte eskuratutakoak bere esku jarraituko du


Taosako igerilariak, Gipuzkoako onenen artean

Taosako bi igerilari igo dira Ordizian egin den Gipuzkoako Igeriketa Galako podiumera. Mikel Mangas Gipuzkoako onena izan da master mailan, eta Isabel Sernak hirugarren amaitu du master+ mailan.

Jessica Vall eta Lidon Muñoz igerilari olinpikoek banatu dituzte sariak.

Podiumeko bi postu horiez gain, beste hiru igerilarik lortu dute zeharkaldien denboraldia aurreneko hamarren artean bukatzea: Deñe Izaga bosgarren izan da senior mailan, Arantxa Olaizola seigarren master mailan, eta Joseba Etxabe hamargarren master mailan. Taosako igerilariek daukaten maila onaren adierazle dira emaitza hauek.

Galako sari banaketaren amaitu da Taosarentzat itsas zeharkaldien denboraldia. Hilabetez atseden hartu ondoren, berriro hasiko dira igerilariak entrenatzen, hurrengo denboraldian berriro onenen artean izateko.

Isabel Serna (bigarrena ezkerretik) podiumean.


Maite Franco: 'Behi kaka plasta bezain zoriontsua izan nahi zuen harria'

Ahoz-aho, ipuinak ez dira geldituko kanpainako 47. bideoa.

Aurtengo Ahoz-aho ahozkotasunaren nazioarteko jaialdiaren egitarau osoa bertan behera gelditu da. Horregatik, jaialdi horren antolatzaileek, Ahoz-aho, ipuinak ez dira geldituko kanpaina martxan jarri dute. Euskal Ahozko Narratzaile ugarik hartuko dute parte eta gurean, euskarazko ipuinak ikusteko aukera izango da.

"Umeak ez badira eskolara joaten, ipuinak iritsiko dira beraien etxeetara. Helduek ez badute etxetik atera behar, ipuinekin bidaiatuko dute".


Aita-alabak, 2 generazio, 2 artista

Abestiak Letu ta ni esaten duen lekuan, Letu eta Letu jarri dute gaur 'Faktoria'n. Xabier eta Leire Berasaluze izan dira irratsaioan.

Musika eta jaia bai, baina ez dute bikote artistikorik osatu, naturala bai, ordea, aita alabek osatu ohi dutena. Bi belaunaldi, musikariak biak. Bat panderojolea, bestea gitarrajolea. Bati fama ez hain gazterik iritsi zitzaion, bestea berriz, nerabe egin orduko dabil tranpaldotik jeitsi gabe. Xabier eta Leire Berasaluze izan dira gaur "Faktoria"n. Leturia aita-alabak. Bata besteari mokoka aritu dira, baina bai bata eta bai bestea harro sentitu dira bestearen ibilbideaz.Leirek hasiera hasieratik esan du, gainera, aitaren fan kontsideratzen dela, eta ez nolanahikoa. Jarraitzaile sutsuena dela ere adierazi du Euskadi Irratian egindako elkarrizketan.


Pizza eta pasta baino gehiago

San Sebastian Gastronomikaren XVI. aldia egingo da astelehenetik asteazkenera Kursaal jauregian, Italia gonbidatu dela.500 sukaldari eta 1.000 parte hartzaile bilduko dira

Izozki, pasta, pizza eta boilur usainek hartuko dute astelehenetik aurrera Donostiako Kursaal jauregia. Asteazkenera bitarte, han egingo dute San Sebastian Gastronomikaren hamaseigarren aldia; Italia herrialde gonbidatua izanik, hango sukaldari ospetsuenak bilduko dira Gipuzkoako hiriburuan. Haiekin batera egongo dira munduko sukaldari entzutetsuenak, Kursaala sukalde erraldoi bihurtuz. Parte hartzaileen eta bertaratzen direnen gozagarri, dastatzeak, tailerrak eta erakustaldiak izango dira aurten ere kongresuaren ardatza.

Roser Torras zuzendariak nabarmendu duenez, oso pozik daude, kongresua gero eta indar gehiago hartzen ari delako. «Aurten 1.000 pertsona inguruk eman dute izena kongresuan parte hartzeko, iaz baino %7 gehiago. Urtetik urtera, gainera, gora doa parte hartzen duten sukaldarien kopurua. Aldi honetan, sukaldari eta laguntzaileen artean, 500 inguru egongo dira». 6,5 milioi euroko eragin ekonomikoa du kongresuak Gipuzkoan.

Baina profesional eta adituetatik harago, kongresuak Donostia osoa hartzea nahi dute. Hala, jendearengana gerturatu asmoz, bihar Kursaaleko ateak zabalduko dituzte. Bertaratzen direnek goi mailako hainbat pizza egilek nola lan egiten duten ikusi ahalko dute. Han izango da, besteak beste, Enzo Coccia. Michelin izarra duen pizzeria bakarreko sukaldaria da Coccia. Horrekin batera, kongresuak iraun bitartean, Italiatik propio ekarritako egurrezko labeetan egindako pizzak dastatu ahalko dira. Labeak kalean egongo dira, eta jendeak bertatik bertara ikusi ahalko du nola egiten diren. Hiru motako pizzak eskainiko dituzte: tradizionala, frijitua eta metro izenekoa.

Kongresua, dena den, astelehenean hasiko da. Massimo Botura sukaldariak zabalduko du kongresua. Harekin batera, Kursaaletik pasako dira Carlo Craco, Massimiliano Alajmo, Genaro Esposito, Nino di Constanza... Italiako sukaldaritza klasikoaren eta berritzailearen ikurrak dira, eta denen artean 30 Michelin izar pilatu dituzte. Hango sukaldaritzaren nondik norakoak azalduko dituzte, pizza eta pasta baino gehiago dela erakutsiz. Italiako sukaldaritzaren kalitatea nabarmendu dute kongresuaren batzorde teknikoko kide Pedro Subijana eta Hilario Arbelaitz sukaldariek. «Italiako sukaldaritzak ditu frankizia gehien munduan. Produktu merkeekin goi mailako platerak egiten jakin du», esan du Subijanak. Aldaketa garai batean dagoela nabarmendu du Arbelaitzek. «Garai batean hemen eman zen aldaketa bizitzen ari dira».

Arbelaitzek eta Subijanak ere parte hartuko dute kongresuan. Izan ere, aurreko urteetan bezala, Euskal Herriko goi mailako sukaldariek ere ez dute huts egingo hitzordura. Hala, besteak beste, sormen lanaz ariko da Andoni Luis Aduriz eta geoemozioez Eneko Atxa. Espainiako eta Kataluniako sukaldari ospetsuak ere ez dira faltako. Zerrenda luzea da: Quique Dacosta, Carme Ruscalleda, Joan Roca, Dani Garcia... Hitzaldiak ez ezik, talde txikientzako eskolak emango dituzte.

Jakiekin batera, edariek ere izango dute lekua San Sebastian Gastronomikan. Aurreko aldian izandako arrakastaren ostean, ardoari eskainitako egun oso bat egongo da. Kasu honetan, espero bezala, Italiako ardoak izango dira protagonista. El Bulli jatetxean somelier izandako Ferran Centellesek eta El Celler de Can Rocako Josep Rocak eta Cristina Alcalak gidatuta, dastatzeak antolatu dituzte

Enpresen erakusleiho

Profesionalen erakustaldi eta hitzaldiak baino gehiago da San Sebastian Gastronomika. Elikadura enpresentzat, erakusleiho ere bada. Beren eskaintzaren berri eman, eta elkarren artean harremanak egiteko baliatzen dute kongresua. 150 erakusmahai egongo dira aurtengoan. Bertan, gainera, hainbat dastatze egingo dira: urarena, gaztarena, intxaurrena, kafearena eta urdaiazpikoarena, besteen artean. Berezia izango da halaber foi-grasarena, dastatzerako propio egindako champange batekin egingo baita.

Lehiaketak ere ez dira faltako. Bi dira esanguratsuenak: txuletari eta boilurrari eskainitakoa. Bi kasuetan, goi mailako sukaldariak ez ezik, izena ematen duten orok parte hartzen du epaimahaian. Boilurren lehiaketaren kasuan, sei sukaldari ariko dira aurrez aurre. Parte hartzaileek boilur zuriarekin egindako platerak aurkeztu beharko dituzte. San Sebastian Gastronomikan egiten den lehiaketarik entzutetsuena, dena den, txuletarena da. Bosgarren aldia du, eta parte hartzaileek txuleta parrilan prestatzeko duten eskarmentua erakutsi beharko dute.

Asteazkenean, bestalde, ikasleen eguna izango da. Izan ere, egun horretan Donostiako hainbat ikastetxetako ikasleak Kursaalera bertaratuko dira, kongresua gertutik ikustera. Egun bat lehenago, Euskal Herriko sukaldaritza eskoletako ikasleek Ramon Freiza, Susi Diaz eta Gorka Txapartegi sukaldariekin esperientziak partekatzeko aukera izango dute. Gainera, kongresuak iraun bitartean Kursaalean jatetxe bat egongo da. Basque Culinary Centerreko ikasleak kudeatuko dute.

Sukaldaritzari lotutako pertsonak ere omenduko dituzte. Aurten duela hilabete batzuk hil zen Getariako Elkano jatetxeko Pedro Arregiri egingo diote ohore.


Santa Katarina besta ospatuko dute azaroaren 24an Saran

Baratxarte auzoko kaperan meza izanen dute eta ondotik aperitifa

Igande honetan, azaroaren 24an, Santa Katarina bestak ospatuko dituzte Sarako Baratxarte auzoan. Igandean 10:30ean egin dute hitzordua; ordu horretan meza izanen dute kaperan eta ondotik, 11:30ean, aperitifa eskainiko dute hurbiltzen diren guztientzako.


Zergak eta tasak 2007an %3 igotzeko proposamena egingo dute

Eguaztenean, hilaren 18an, Hazienda, Pertsonal eta Zerbitzu batzordeko bilera izan zen udaletxean. Bertan besteak beste datorren urterako ordenantza fiskalen aldaketak izan zituzten eztabaidagai.

2007ko zergak eta tasak gaurkotzean batez beste %3ko igoera egitea proposatu zuten. Oraingoz proposamena baino ez da. Izan ere, udalbatzak onartu beharko ditu aldaketak.

Iaz baino gutxiago

Urtero egiten dute gora udal-zergek eta aurten ere horrela egitea da proposamena. Tasak eta Zergak gaurkotzean 2005eko irailetik aurtengo irailera bitartean KPIk izan duen igoera hartuko dute kontuan.

Beraz, tasak %2,5 igoko lirateke Elgetaren kasuan. Iaz igoera %3,7koa izan zela ikusita, aurtengo igoera txikiagoa dela esan genezake.

Udaleko zerbitzu guztietan ez da igoera bera aplikatuko. Batzuek igoera handiagoa izango dute, beste batzuek, aldiz, txikiagoa, eta egongo dira inolako aldaketarik izango ez duten zerga eta tasa gutxi batzuk ere.

Zabor bilketa tasa

Igoerarik handiena izango duen zerga zabor bilketari dagokiona da, %4,27 hain zuzen ere. Izan ere, Debagoieneko mankomunitatearekin finkatuta du Udalak tasa hau eta igoera zenbatekoa den ere mankomunitateak zehazten du.

Ondasun higiezinen gaineko zerga %3 igoko da. Foru Aldundiak %2ko igoera egiten du katastroko baloreetan eta KPIaren igoerarekin berdintzeko Udalak %1 gehitzea proposatu du.

Ibilgailuen zergaren igoera %3 igoko da. Lur sailen gaineko zergak %2,9 eta %3,6 artean igoko dira, zenbat urte dituzten arabera. Eta aktibitate ekonomikoen zergen igoera ere KPIaren parekoa izatea proposatu dute.

Hilerriko tasak daudenetan mantenduko dituzte iaz bi urterako adostu baitzituzten.

Kiroldegia

Zergen igoerak edukiko du eraginik kiroldegiko tarifetan ere. Oraingoz, urtea amaitu bitarteko tarifak zehaztuta daude. Baina berrikuntzak izan direnez, baliteke zergen igoera ere handiagoa izatea. Hala ere, Kiroletako batzordeak datorren martitzenean egingo du bilera eta bertan aztertuko dute gaia.


Azkoitiko EH Bildu: “Ez dugu uste Udal Gobernuak ondo hasi duenik agintaldia”

Azkoitiko EH Bilduren sei udal hautetsiak prentsaren aurrean agertu ziren atzo, herenegungo udalbatzarrean hartutako erabakien gaineko beren iritzia emateko. Asteazkenean, agintaldi berriko lehen osoko bilkuran, EAJk eta PSE-EEk osatu duten Udal Gobernuak proposatutako batzordeen antolaketa, zinegotzien liberazioak eta soldatak onartu zituzten, besteak beste. Azken bi puntu horiek eztabaida sortu zuten eta oposizioan dauden EH Bilduk eta Azkoitia Baik kontrako botoa eman zuten. Eudelek 11.000 eta 20.000 biztanle bitarteko udalerrietarako ezartzen dituen soldata publikoen baremoan aukeran dauden kopururik altuenak ezarri dizkiete beren buruei Azkoitiko Udal Gobernuko kideek, soldata “oso-oso altuak”, EH Bilduren esanetan. Bestetik, Udal Gobernua osatzen duten bederatzi zinegotzietatik zortzik izango dute dedikazioren bat udalean –EAJko zazpik eta PSE-EEren bakarrak– eta, beraz, soldata jasoko dute hortik.

EH Bilduk atzo prentsaurrekoan azaldu zuenez, liberazio osoak eta partzialak batuta, “ia 7 liberazio oso” (6,8 da kopuru zehatza) batuko dituzte aipatutako zortzi zinegotziek; aurreko agintaldian, kopuru hori lau liberazio osotik behera egon zen. Horrela, udalak hautetsien soldatentzako “urtero milioi erdi euro” bideratu beharko dituela diote ezker abertzalearen koalizioko kideek.

Udalbatzarrean esandakoak berretsi zituzten atzo EH Bilduren udal ordezkariek. Lehen udalbatzarrean onartutako soldatak eta liberazioak “gehiegizkoak” direla salatzearekin bat, oposizioak izango duen %100eko liberazioa nola banatu ezin erabakitzea ere kritikatu zuten atzo. Oposizioaren liberatuaren soldata gobernukideek izango dituztenak baino “milaka euro baxuagoa” izango dela nabarmentzeaz gain, EH Bildu kexu da Udal Gobernuak atzera bota zuelako bere eskaria: liberazioa bi zinegotziren artean banatzea zen koalizioaren asmoa, baina aurkera hori onartzeko aurkeztu zuen emendakina atzera bota zuten EAJk eta PSE-EEk. EH Bildurentzat “kezkagarria” da, halaber, udaleko batzorde informatiboak herritarrentzat irekiak izateko eskaera ere atzera bota izana. “Legeak ahalbidetzen duen moduan, uste dugu batzorde horiek irekiak izan behar dutela, herritarrek bertan egoteko aukera izan behar dutela eta erabateko gardentasunarekin jokatu behar dugula udalaren gestioan”. Herritarren parte hartzeari “bizkarra ematea” eta udalean “hermetismoa mantentzea” egotzi die koalizioak jeltzaleei eta sozialistei.

“Gehiengo oso kaltegarria”

Finean, EH Bilduk kezka adierazi du “EAJ eta PSE-EE tandemaren lehen pausoak” zeintzuk izan diren ikusita. Gobernuan dauden bi alderdien akordioarekin, “berriro ere gehiengo oso kaltegarria” osatu dutela deritzo koalizioak. “Ez dugu uste Udal Gobernuak ondo hasi duenik agintaldia. Oposizioa eta herritarren parte hartzea albo batera utzi ditu eta gehiengo osoarekin horiek gainetik pasatzen hasi da”.

Hala ere, aurrekoaren ildotik, “agintaldi honetan ere elkarlanerako eskua zabalik” izango duela adierazi zuten EH Bilduren zinegotziek, “herritarrei entzunez eta azkoitiar guztiak kontuan hartzen”. Horregatik, espero du “Javier Zubizarretaren gobernuak hartu duen bide honekin ez jarraitzea eta herritarren ordezkari garen talde guztiekin elkarlanerako marko komunak martxan jartzea”.


Ebakuntza egin diote Anjel Figueroari

Anjel Figueroa Algortako presoa maiatzaren 9an operatu zuten Gurutzetako ospitalean, gaur Etengabe.org bitakorak jakinarazi duenez. Aipatu komunikabidearen arabera, "ebakuntza oso delikatua izan da, arrisku portzentaia nahiko handia baitzuen. Dena dela, ebakuntzaren ondorioak guztiz baloratzeko denbora gehiago behar izango den arren, ebakuntzaren arriskuak pasa ditu behintzat". Egun, Figueroa Langraitzeko espetxean dago, maiatzaren 16tik. Langraitzera heldu zenean espetxeko ospitalera eraman nahi izan zuten, baina Figueroak berak eskatu zuen modulora eramatea, "bertan diren burkideen laguntza izango duelako. Izan ere, espetxeetako ospitaleak isolaturik utziko zuen, laguntza gehien behar duen momentuan hain zuzen".

Dena dela, aipatu behar da medikuen arabera estres, zarata eta arazorik gabeko egoera batean izan beharko litzatekeela. Gutxienez 15 egun lasaitasun osoz igaro beharko zuen ebakuntzaren ondoren. Baina, astebete pasa eta zuzenean berriro espetxera bidali zuten. Anjelek tratamenduarekin jarraitu beharko du, eta denborarekin ikusiko da ebakuntzaren eragina.

Amnistiaren Aldeko Mugimenduaren arabera Figueroak "orain daukan arazorik handiena horixe da, lasaitasun osoa behar duela, eta espetxean denok dakigu zer dagoen. Beraz, nolabait esateko bere egoera kezkagarria dela esan beharko dugu, bere kasuan lasaitasun ezak trastornoak ere eragin ahal dizkiolako". Tratamenduaz gain Gurutzetako medikuek jarraipen zuzena egin beharko diote abendura arte gutxienez gaixotasunaren bilakaera jarraitzeko.


Matxinbeltzenea euskaltegia inauguratu zuten Lesakan

Matxinbeltzenea Euskal Etxea inauguratu zuen Bortzirietako Euskaltegiak (IKAk) Lesakan 1991ko udazkenean. Azaroaren 24an egindako ekitaldira jende eta pertsonalitate ugari bildu zen. Mikel Legarra Bortzirietako Euskaltegiko arduradunak zioenez, «Nafarroan arazo latzak ditugu euskaltegiak finkatzeko, herri ttikiez osatuta dauden eskualdetan arazo haundiak sortzen dira eta Matxinbeltzea proiektu honekin horri guztiari erantzun bide bat eman nahi diogu».


Korrikaren testigua hogei lagunek baino gehiagok eroango dute

19. Korrika hastear da Urepelen eta Aretxabaletara astelehenean, iritsiko da, 08:10 aldera. Herritarrak zain izango ditu testiguak eta eskuz esku ibiliko da gero hori.

Arrasatearren eskuetatik jasoko dute testigua Aretxabaletarrek. Lehenengo Eskoriatzarantz eroango dute eta gero handik bueltan berriro hartu eta Aramaioko lurretaraino.

Hona testigua hartuko dutenak:

Mugarriko biribilgunetik Santutxura: Sortu

Santutxutik unibertsitatera: Huhezi

Unibertsitatetik udaletxera: Udala

Udaletxetik Pagaldai tabernara: Loramendi elkartea

Pagaldaitik botikara: Ernai eta Gazte Ekimena

Botikatik Zaraia tabernara: Pausoka

Zaraia tabernatik autobus geltokira: Aretxabaletako emakumeak

Geltokitik Ederlan lantegira: Aretxabaletako Lanbide Eskola

Eskoriatzatik bueltan datorrenean, ostera, honakoek hartuko dute:

Ederlanetik autobus geltokira: UDA

Geltokitik zubi azpira: Belar Meta

Zubitik Copreci lantegira: Aretxarte

Coprecitik Basabeazpira: Copreci

Basabeazpitik Kurtzebarri eskolara: Arizmendi (Basabeazpi)

Kurtzebarritik Lausittako biribilgunera: Kurtzebarri eskola

Biribilgunetik zaharren egoitzara: egoitzakoak

Egoitzatik Basterralde baserrira: Murrukixo mendizale elkartea

Basterraldetik Gellaoko elizara: Aralar

Gellaotik San Antonio ermitara: Bagara

San Antonio ermitatik gora (500 metro): Arteman

Handik Untzillara: Goiena

Korrika Txikia astelehenean, 10:30ean

Testiguak alde egindakoan gosaltzera gonbidatuta daude herritarrak; Mitarte plazara hurreratu besterik ez dute izango.

Ondoren, 10:30ak aldera, Korrika Txikiak girotuko ditu herriko kaleak, 2 eta 12 urte arteko gaztetxoen lasterketek hain zuzen. Pausoka haur eskolan hasiko dute ibilbidea eta plazan bukatu.

Gazte Ekimenekoak Vianara

Bestalde, Gazte Ekimeneko kideek erabaki dute Vianara (Nafarroa) joatea martxoaren 25ean, eguaztena, Korrikarekin bat egitera. Izena emateko Urbaltz edo Gurea tabernetara jo daiteke, baita whatsapp bidez mezua bidali zenbaki honetara: 637 85 88 27.

Laburbira, martitzenean

Korrika Kulturalaren barruan Laburbira iritsiko da martitzenean, hilak 24, Arkupera, 19:00etan. Euskarazko ikus-entzunezkoen erakusgarri da Laburbira eta Debagoieneko hiru eragileren filmak daude: Kepa Errasti aretxabaletarraren Aitona Mantangorria; Asier Altuna bergararraren Zela Trovke; eta Aitor Arregi oñatiarraren Zarautzen erosi zuen. Hain zuzen Arregi Arkupen izango da martitzenean, ikusleekin kontu-kontari jarduteko.


Bederatzi lagun hil dituzte Iraken izan diren erasoetan, tartean AEBetako bost soldadu

Bederatzi pertsona hil ditu erresistentziak gaur Iraken, tartean AEBetako bost soldadu, Bagdad mendebaldean gertatu diren erasoetan. Lehen erasoa Al Jalidija gertatu da, Falujatik gertu, Al Anbar eskualdean zebilen AEBetako militarren ibilgailu baten aurka lehergailu bat zartarazi ondoren. Eraso horren ondorioz, AEBetako bost militar hil dira. Falujan, berriz, lau zibil atzerritar hil dituzte, horietako AEBetakoa, hirian zebiltzan bi autoren aurka granadak jaurti ondoren. Bestalde, gutxienez dozena bat lagun zauritu dira Bakuban, bonba-auto baten leherketaren ondorioz.

Gutxienez dozena bat lagun zauritu dira gaur goizean Bakuban lehertu den bonba-autoaren ondorioz. Polizia iturriek zabaldu dutenez, leherketa hori Bakubako herri nagusian gertatu da, erresistentzia indar gehien duen lekuan. Zaurituen artean Bakubako gobernadorearen zenbait bizkartzain daudela adierazi dute, eta gainerakoak zibilak direla.


Leintz Arizmendiko infantilak Gipuzkoako txapeldunak

Debagoiendarren arteko finala jokatu zen zapatuan, infantilen artean, Zubietan: Leintz Arizmendi Aloña Mendiren aurka. Eta Leintz aldekoek lortu zuten Gipuzkoako kopa 2 eta 0 irabazita. Bero handia protagonista izan zen arratsaldean ezin izan zuten guztia eman jokalariek, baina bukaeran gustura agertu ziren.


Herri bilgunea, datorren astean

Herri Bilgunea deitu du Hernaniko EH Bilduk datorren ostegunerako, apirilak 7. Arratsaldeko 19:30etan izango da, Biterin.


Xabi eta Kristina Solano izango dituzte gonbidatu, gaur gauean, 'Gure Kasa' saioan

Telleria anaiekin luze eta zabal ariko dira musikan egin duten ibilbide profesionalaz, eta zuzeneko emanaldia eskainiko dute platoan.

Xabi eta Kristina Solano neba-arrebak izango dituzte gaur gonbidatu 'Gure Kasa' saioan. Ereñotzun jaio ziren, eta txiki-txikitatik izan dute musikarekiko afizioa. Xabi Etzakit talde mitikoan hasi zen; zortzi urtetan bi disko argitaratu eta 1.000 kontzertutik gora eman zituzten. Gero, Fermin Muguruzarekin aritu zen, eta The Solanos taldea osatu zuen. Duela 12 urte, Esne beltza sortu, eta orain horretan dabil buru-belarri. Gainera, bakarrik ere aritzen da abestiak sortzen. Kristina M-n Ezten eta K.S. taldeetan aritu da, eta azken urteotan plazak alde batera utzi baditu ere, musika irakasle lanetan ari da. Bera izaten da Xabik abesti bat sortzen duenean abesti hori entzuten lehena.

Telleria anaiekin luze eta zabal arituko dira beren ibilbide profesionalaz, eta zuzeneko emanaldia eskainiko dute 'Gure Kasa'ko platoan. Eta abesti bakarra gutxi zenez, bi joko dituzte Xabik eta Kristinak.

Iban Garciak parapentea egingo du, Isma Pereirak jolasean jarriko ditu gonbidatuak, eta Goranek erreportajea grabatu du Kristina Solanorekin musika-eskolan zer lan egiten duen ikusten.

Egunero bezala, 'galdera marroia' egingo diete gonbidatuei. Izerdi hotza botako ote dute solanotarrek galdera horri erantzuteko?

Maddalen Arzallus Xabiren eta Kristinaren sorterrian izan da, Ereñotzun, Hitzen zaindaria atala grabatzen. Nahiara Gagok artxiboa astinduko du, eta gonbidatuen sekretuak agertuko ditu, inork espero ez dituenak. Nolakoak ziren Xabi eta Kristina duela 20 urte? Eurek espero ez dituzten irudi zaharrak erakutsiko dizkigu Nahiarak.

'Gure Kasa' 21:15etik aurrera izango da ikusgai ETB1en eta eitb.eus-en.


Jupiterren odola

Aurrekoan, Italiako sangoviese eta nebbiolo mahatsak izan genituen aipagai,besteak beste. Gaur, sangioveseari emango diogu tarte zabalagoa, hori baita Toscanako ardo handien oinarri nagusia.

Izena latinetik dator, Sanguis jove-tik; Jupiterren odola, hain zuzen ere. Badirudi Toscanan duela jatorria, eta, tradizioaren arabera, zibilizazio etruskotik omen dator, baina aipamen historikoak ez dira agertzen XVIII. mende hasiera arte.

100.000 hektareatik gorako lursailak hartzen ditu mahats horrek Italian. Mahats hori ia 200 ardo mota egiteko erabiltzen da, hirurogeita hamar bat herrialdetan.

Sangiovese grosso eta sangiovese piccolo dira dauden bi klonak, eta bost biotipo osatzen dituzte: Romagnako sangiovese, Montepulcianoko prugnolo gentile, brunello edo sangiovese grosso, montanino edo sangioveto piccolo, eta Scansanoko morellinoa.

Gorabehera hain handiak eskaintzen dituen chiantiaren oinarria da sangiovese mahatsa, inongo zalantzarik gabe ardorik nazioartekoena, ezagunena, baina beste ardo handi askoren errua ere mahats horretan datza. Kareharrizko zoruak eta ondo aireztatuak ditu gogoko; ez du kolore handiko ardorik ematen, eta aromen aldetik aniztasun handia erakusten du: arrosak, tea, petrolioa... baina ia beti lur usain ukitu berezi batekin. Azidotasuna ere nahiko nabarmena izaten du; eta alkoholari dagokionez, graduazio ertainekoa eta oxidatzeko nolabaiteko erraztasuna duela esan genezake.

Sangiovesearen ezaugarri aromatikoek aniztasun handia dute, mahatsa hazten den tokiaren araberakoa.

Brunelloak, adibidez, fruitu gorrien aromak ematen ditu, marrubiak, mugurdiak, marmeladak, baina baita lore usainak ere, bioletarenak batik bat, lehen esan bezala, lur usainak eta hirugarren mailako aromak: espeziak, tabakoa, alkitrana, bernizak... Adituen esanetan, aroma horien jatorria erabilitako haritz upel handietan (botti) aurkitzen da.

Chiantiek, bestalde, aroma abaniko handia eskaintzen digute: gerezi mingotsak, fruitu gorri helduak, bioletak, gladioloak, belar moztu berria. Montepulcianoko ardo nobleek, lur usainez gain, fruitu lehorrak, bioletak, onddoen usainak eskaintzen dizkigute, eta Carmignanon ardoztasuna, sikatutako loreak eta fruitu gorriak nabarmentzen dira.

Montalcinon ardorik bikainenek Poggio (mendixka) hitza daramate, eta Chiantin eta Montepulcianon Vigna edo Vigneto hitza daramaten ardoak izaten dira, oro har, bikainenak.

Sangiovesearen gorakada 70eko hamarkadan izan zen, brunelloen egonkortzearekin eta supertoscano-en sorrerarekin. Supertoscano-ak Chianti jatorri izenak ezartzen zituen arau zurrunegien aurkako erantzun moduan jaio zirela esan daiteke, baina hori beste batean kontatuko dugu. Ordura arte, gozatu Jupiterren odolak eskaintzen digun aniztasunaz eta kalitate bikainaz.


Igorren izango dira gaur gauean 'Herri Txiki, Infernu Handi'n

Arratia motor taldeko kideek lagunduta iritsiko dira Zuhaitz eta Pagadi Bizkaiko herri honetara.

Bizkaiko Igorre herria bisitatuko dute gaur Zuhaitz Gurrutxagak eta Mikel Pagadik 'Herri Txiki, infernu Handi' saioan. Arratia eskualdeko herri populatuena da, eta gure bi protagonistak ez dira herrira bakarrik iritsiko; Arratia Motor taldeko kideen laguntza izango dute.

Eguna hasteko, Zuhaitzek tortilla bat egingo du Lourdesen etxean, baina ez zaio oso ondo aterako. Aita-seme berezi batzuk ere ezagutuko ditu: Euzkadi ezizenez ezaguna bata, Euzkadi Txikerra ezizenez ezaguna bestea; joteroa bata, moteroa bestea. Bestetik, Kontxi eta Pili ezagutuko ditu Gurrutxagak, orain dela 48 urte Arratia futbol taldea salbatu zuten emakumeetako bi. Azkenik, galtzear dagoen ohitura zahar bat erakutsiko dio Bixentak: bihurdurak sendatzeko Zaintiritu izeneko prozedura bat.

Pagadik Jorge ezagutuz hasiko du Igorren eguna. Jorge sorpresaz beteriko mutila dela deskubrituko dugu. Geroxeago, Jose Etxezarragarekin legetik kanpo dagoen jarduera batean arituko da Pagadi. Bestetik, Igorreko dendarik bitxiena bisitatuko du, eta bertan Jasonerekin hitz egingo du. Amaitzeko, Jasoneren neba ere ezagutuko Mikelek, jubilatu zenetik estatuko probintzia guztietako mendi-tontorrak bisitatu dituen gizona.

'Herri Txiki, Infernu Handi' gaur emitituko da, 22:00etatik aurrera, eitb.eus-en eta ETB1en.


Suedia-Italia eta Kroazia-Grezia, Mundialerako berraukerako lehia nagusiak

Zozketa astearte honetan egin da Suitzan, eta beste norgehiagoka hauek utzi ditu: Danimarka-Irlandako Errepublika eta Ipar Irlanda-Suitza.

Errusiako Mundialera sailkatzeko Europako selekzioen berraukerako kanporaketen zozketa egin da astearte honetan Suitzan, eta zozketa horretatik honako norgehiagokak atera dira: Suedia-Italia, Kroazia-Grezia, Danimarka-Irlandako Errepublika eta Ipar Irlanda-Suitza.

UEFAk jakitera eman duenez, honako hau izango kanporaketa horien egutegia:

Joaneko partidak:

Azaroak 9:

Ipar Irlanda – Suitza Kroazia – Grezia

Azaroak 10:

Suedia – Italia

Azaroak 11:

Danimarka – Irlandako Errepublika

Bueltako partidak:

Azaroak 12:

Suitza – Ipar Irlanda Grezia – Kroazia

Azaroak 13:

Italia – Suedia

Azaroak 14:

Irlandako Errepublika – Danimarka


Espainiako poliziak Garikoitz Ibarluzea ibartarra atxilotu du

Barajasko aireportuan atzeman dute Ibarluzea, Espainiako Barne Ministerioaren arabera.

2002. urtean kale erasoen harira atxilotu zuten eskualdeko beste zenbait gazterekin batera, eta 2006an hura bilatu eta atxilotzeko agindua emana zuen Espainiako Gobernuak. Urte berean epaiketara deitu zuten arren, Garikoitz Ibarluzea ez zen Auzitegi Nazionalera bertaratu.

Geroztik, 2010. urtean Londresen atxilotu zuten, baina haren aurkako Euroagindu eskaera aztertu, eta ez zuten Espainiaratu.


Boko Haramek egoitza militar bat indarrez hartu du Nigerian

Militante integristek erasoa abiatu dute eta gatazka bortitz baten ondoren, egoitzaren kontrola lortu dute. Oraindik ez dakite zenbat lagun hil dituzten.

Boko Haram talde fundamentalista islamiarrak Nigeriako iparraldean kokatutako egoitza militar baten kontrola eskuratu du. Egoitza Ekintza Bateratzailerako Nazio Anitzen Indarrarena da (MNJTF, ingelesez), eta Bornoko estatuan dago, Nigeriako iparraldean, iturri militarrak aipatuta Premium Times tokiko egunkariak jakinarazi duenez.

Chad Lakuaren Arroaren Batzordeko lau kidek sortu zuten MNJTF eta, mugak zaintzeaz gain, arma-trafikoaren eta terrorismoaren aurka borrokatzea du helburu.

Militante integrista armatuek erasoa abiatu dute goizalde aldera. Soldaduak bertatik kanporatu dituzteeta Bagako udalerrian kokatutako egoitza hartu dute, Armadako goi-kargu batek aditzera eman duenez.

"Gatazka bortitz baten ondorioz lortu zuten egoitza hustea", azaldu du iturri horrek, "baina oraindik ez dugu hildako kopururik". Nigeriako Armadak, ordea, ez du berria berretsi, eta ez du hildakoen informaziorik eskaini.

13.000 biktima baino gehiago

Boko Haramek 13.000 lagunetik gora hil ditu azken bost urteetan taldeak abiatutako indarkeria-kanpainan. 2013an izandako eraso batean 200 pertsonatik gora hil ziren, eta milaka etxebizitza suntsitu zituzten.

Miliziaren izenak "hezkuntza ez islamikoa bekatua da" esan nahi du, eta Nigeriako iparraldean kalifatza islamiarra ezartzea du helburu.


Sutea arduragabekeria batengatik hasi zen, Benirràseko haitzulo batean

Sutea "egonkor" dago, Balearretako presidenteak jakinarazi duenez.

Balearretako Gobernuko Ingurugiro eta Mugikortasun kontseilariaren, Gabriel Vicensen, esanetan, 400 hektarea kaltetu dituen Eivissako sutea, Benirràseko Kalaren ondoan dagoen haitzulo batean izandako arduragabekeri batengatik hasi zen, eta ez hasiera batean esan zen bezala, ibilgailu batek eztanda egiteagatik.

Nahita eraginda izateko posibilitatea dagoenez, atzo arratsaldean sortutako beste bi suteen jatorriak ere ikertzen ari dira. Bat S''Albufera Parke Naturaletik gertu izan zen eta 3 hektarea erre zituen, baina itzali dute jada, eta bestea Petra udalerriko Son Doblonsen izan zen, 140 hektarea erre ziren eta kontrolpean dago, baina lanean jarraitzen dute bertan.

Kontseilariaren arabera, bi sute hauek arriskutsuak izan dira, "arratsaldearen azken orduetan sortu zirelako, sua itzaltzeko airezko ibilgailuak lanik egin ezin dutenean". Azkenik lan egin zuten eta S''Albuferako sutea itzaltzea eta Petrakoa kontrolpean izatea lortu zuten

Momentu hauetan Eivissako sutea "bi giza lerroen bitartez" egonkortzen saiatzen ari dira, eta helburua sutea gaur "kontrolpean izatea" da; baina azpimarratu duenez, meteorologiaren esku dago.

Vicensek azaldu duenez, Gobernu zentraleko eta Govern autonomikoaren efektiboen artean, suteak itzaltzeko airezko 18 ibilgailu daude lanean Eivissan; gaur goizean Cuencatik airez garraiatu dituzten bi unitateak gehituz.

Zehaztu duenez, "150 pertsona daude lanean suteari zuzen-zuzenean aurre egiten eta beste 150 pertsona laguntza lanetan". Eivissako Suhiltzaileen, Larrialdietarako eta Babez Zibileko langileen, Guardia Zibilaren, Ingurugiroaren eta Ibanateko agenteen eta Larrialdietarako Unitate Militarreko (UME) pertsonen artean, 300 pertsona batu dira.


GAURKO EGITARAUA

Areto Nagusia

11:00. Yoga saioa. Maite Eizmendi

11:30. El peso de la ira. Adrian Martin Ceregido

12:00. Miradas en torno al Proces. Ramon Zallo eta Txema Garces. Txertoa.

12:30. Urdirotz eta Antzin. Euskal Udalekuak, historia eta istorioak. Goitikoetxea K. Elkartea

13:00. Komun' 17. Pablo Sastre Forest. Pamiela.

14:00. Ca?rceles y derechos. Alejamiento, enfermedad, acumulacio?n

de condenas. Joseba Azkarraga, In?aki Lasagabaster eta Jon In?arritu. EHU

17:30. Loraldia 2019. Programazioaren aurkezpena. Imanol Agirre.

18:00. Euskal Herriko estatu autonomoaren konstituzioa. Urtzi Ihitza Lemuria.

Kabi@

12:00. Ni naiz!? Inteligentzia artifizialaren eta giza inteligentziaren arteko elkarlan posibleak esploratzeko egitasmo artistikoa. Ustaritz Betelu. Egun osoan zehar.

Saguganbara

11:00. Ipuin kontaketa: Aurorita beti polita. Lur Korta. Familia osoarentzat.

12:00. Ipuin kontaketa: Heldu eskutik. Dorleta Kortazar. Familia osoarentzat.

13:00. Ipuin kontaketa: Jateko moduko ipuinak. Maite Franko. Familia osoarentzat.

16:00. Ipuin kontaketa: Maletatik irtendako ipuinak. Mireia Delgado. Familia osoarentzat.

17:00. Ipuin kontaketa: Kokitoren amona. Aitor Mtz Vinagret. Familia osoarentzat.

18:00. Orri-markatzaile tailerra. (6+) Berbaro Elkartea.

Plateruena

12:00. Hautsi Bolumena. Azoka TBren musika saioa.

20:00. Olatz Salvador. Sarrera: doan.

Ahotseneko zuzenekoak

11:00. Berc?aits Anaiak. Anai.

11:40. Mairu dantza.

12:20. Haxotz. H

13:00. Antton Larrandaburu eta Bitxiloreak.

13:40. Inun. Aingurak.

14:20. Pantxis Bidart & Alexis Therain. 14.

15:00. Ibai Marin. Bidean naiz.

15:40. Guda dantza. Guda dantza.

16:20. Bihozkada. Pirata lagun II.

17:00. Maddi Zubeldia eta H-Eden. Zimurrak baleki.

17:40. Passepartout. Sinergia.

18:20. Gorpuzkingz. Gorpuzkingz.

19:00. Indidxabak. Indidxabak.

19:40. Elortegi anaiak. Basque culinary rokanrol.

Ahotseneko solasaldiak

11:00. Ane Labaka eta Malen Amenabar. Ezpainetakoa

11:30. EZTENA Kultur Elkartea. Aitaren larrua (Tripak kolektiboa), Zapatak (Joxemari Carrere), Ametsen faktoria (J.M. Urrutia Txotxe).

12:00. Emagin Elkartea. Ezagutzaren matazak.

12:30. Joanes Urkixo. Ekaitza urrun.

13:00. Edorta Jimenez. Ostadarrak lurra ukitzen duen lekua.

17:00. Jon Arretxe. Ez erran deus.

18:30. Afoniak. Xabier Erkizia, Arantxa Iturbe eta Luka Rullo. Donostia Kultura eta EKE.

Irudienea

11:00. Margolaria. Dokumentala. Emanaldi berezia. 103 minutuko iraupena. Gonbidapen bidez.

13:00. June. Film laburra. 8 minutuko iraupena.

13:30. Ane eta Peio, amodio istorio bat piper artean. 2019ko proiektuaren aurkezpena.

14:00. Lou. 2019ko proiektuaren aurkezpena.

17:30. DemaS.A. Lehiaketa.

Szenatokia

18:00. Inondik inora. Benetan Be. Familientzako antzerkia. Sarrera: 4€


Mendekotasuna daukatenen senideentzako saioak egingo dira

Lehen hitzaldia gaur izango da, 15:30ean, Maskulo Etxean, eta ultzeren prebentzioaren ingurukoa izango da. Hitzaldi guztiak gaztelaniaz izango direla aurreratu duteMendekotasuna daukaten pertsonen senitartekoentzako eta haien zaintzaileentzako hitzaldiak eskainiko dituzte egunotan Ondarroan.IGURCO taldeak antolatutako hitzaldiak lau izango dira, eta horietako lehenengoa gaur bertan izango da. Berbaldi guztiak Maskulo Etxean izango dira, eta bi orduko iraupena edukiko dute, 15:30etik 17:30era.Zaintzaileek horrela eskatuta, hitzaldi guztiak gaztelaniaz izango direla esan dute, «euskaraz ulertzeko gaitasun gutxi daukatelako».Gaurko hitzaldia ultzeren prebentzioaren ingurukoa izango da. Otsailaren 13an izango da hurrengo saioa, eta horretan erorketen prebentzioari eta mobilizazioari buruz mintzatuko dira. Otsailaren 27an dementzien gaia landuko dute, eta azken hitzaldian, martxoaren 13an, elikadura eta sendagaien kudeaketaz ariko dira. Gogorarazi dute hitzaldiak herritar guztientzat daudela zabalik, eta ez dela beharrezkoa aurretiaz izena ematea.


VII. Kros mistoa irailaren 8an

Zizurkilgo festa batzordeak VII. Kros mistoa antolatu du irailaren 8rako, astelehenerako, 19:00etatik aurrera. 5 kilometroko luzera izango du lasterketak, zirkuituari lau itzuli emanez. Aurretik umeen lasterketa ere egongo da 2001. urtean edo ondoren jaiotakoei zuzenduta, kilometro erdiko luzerakoa. Izen-ematea doakoa izango da, lasterketa hasi baino ordubete lehenago. Sari banaketan zehar, afariak zozketatuko dira parte hartzaileen artean.


Ernai: "Mozaldun iritzi askatasuna kontzeptu ulergaitza da"

Arrasateko Ernai antolakundeak Udal Gobernuak martxoaren 22ko osoko bilkuran onartu nahi duen garbiketa ordenantza salatu du, Portaloiko Harresi ezkutua eskultura erabilita: "Azken 50 urte hauetako hormarik aldarrikatzaileenari, trikimailuz eta artearen aitzakian, burnizko mozal erraldoia ezarri diozue".

Eskultura aldarrikapena egiteko erabili izana honela azaldu du Ernaik: "Ez gara tuntunak, ez dugu Harresi ezkutua kaltetuko, ez dugu inork Iñigo Arregiren lanari kalterik txikiena ere egiterik nahi. Harresi ezkutua bedeinkatua, eta gure arte espresio aldarrikatzailea aldiz zikina irudituko zaizue eta elkarbizitzaren izenean berehala ezabatzea aginduko duzuen arren, Portaloiko margoketa honekin gorazarre egin nahi diegu, azken hamarkada hauetan, inguruan poliziarik ez zegoela baieztatu ondoren, horma mutu horretan mota guztietako aldarri eta deialdien txoko bihurtu duzuen arrasatear guztiei".

"Ildo komunikatiboa murriztera dator"

Ernaik, aldi berean, salatu du herri mugimenduen ildo komunikatiboa, "edukietan eta espazioetan", murriztera datorrela: "Udala da norbanako, alderdi, sindikatu, elkartu eta gure herrian diren mugimendu anitzen ildo komunikatiboa zehaztuko duena. Bestela, Gestapoa bailitzan, Cespa bidaliko dute Arrasateko kaleak garbitzera, udaltzainen eskoltarekin eta, behar izanez gero, espainiar polizia autonomikoarekin".

"Elkarbizitzaren aurka"

Ernairen arabera, PPk sustatutako Mozal Legea "debeku, isun eta zigor gehiagorekin" zorroztu nahi dute EAJ eta PSE-EEk Arrasaten: "Herri demokratikoa, elkarbizitza, elkarren arteko errespetua eta iritzi askatasuna bezalakoak ahotan erabiltzeko adorea erakutsi dute. Izua! Zeren mozaldun herri demokratikorik ez dago. Mozaldun elkarbizitza ezinezkoa da. Mozal inposatzaileekin errespeturik ezin izan. Mozaldun iritzi askatasuna kontzeptu ulergaitza da".

Komunikatua osorik:

"Asmo txarreko" kartel eta margoketa "iraingarriek" herri demokratiko batean lekurik ez dutela dio Arrasateko PNV-k eta lerro hauen bitartez arrazoia eman nahi diegu. Arrazoi osoa izateko aldiz, aurrez, herri demokratiko batean bizi beharko ginateke.

Arrazoia ematen diegun arren beldurra eragiten dute. Beldurra ematen dute, Espainiako Alderdi Popularraren Mozal Legea, debeku, isun eta zigor gehiagorekin zorroztera datorren PNV eta PSOEren Arrasateko Mozal ordenantzaren atzean daudenek. “Herri demokratikoa, elkarbizitza, elkarren arteko errespetu eta iritzi askatasuna” bezalakoak ahotan erabiltzeko adorea erakutsi dutelako. Izua! Zeren mozaldun herri demokratikorik ez dago. Mozaldun elkarbizitza ezinezkoa da. Mozal inposatzaileekin errespeturik ezin izan. Mozaldun iritzi askatasuna kontzeptu ulergaitza da.

PNV eta PSOEk helburu duten Mozal ordenantza, herri garbiago baten aitzakian, herri mugimenduen ildo komunikatiboa, edukietan eta espazioan murriztera dator. Arrasateko Udala da norbanako, alderdi, sindikatu, elkarte eta gure herrian diren mugimendu anitzen ildo komunikatiboa zehaztuko duena, bestela zigorra, bestela Gestapoa bailitzan, Cespa bidaliko dute Arrasateko kaleak “garbitzera”, Udaltzainen eskoltarekin eta behar izanez gero, Espainiar polizia autonomikoarekin.

Dagoeneko zinez murriztua den adierazpen askatasuna are gehiago murrizteko helburu “garbitzaileekin” datoz. Geroz eta lege zigortzaileagoekin, herritarron gainetik jarri eta herria makurtzea da bilatzen dutena; PNV/PSOEren oniritzirik gabe ez dezala inork protestatu, ez dezala inork ezer adierazi, ez dezala inork haien interes partidistekin bat egiten ez duen aldarririk egin... eta gainera, Jauntxoen politikak duen ospe txarrarekin, urtean 63.000 euro irabazten dituen alkatea pairatu behar!

Aurrera egin beharrean iraganera itzuli nahi gaituzte, ahal badute 1.936. urtea arte. Odolezko mozala ezarri zitzaion orduko Arrasate hura bai zela “baketsu” eta ezin garbiagoa ezta? Garaiko Udal autoritarioa da faltan botatzen duzuena. Zuena jokabide faxista da, herriari mozalak jartzen dizkiona faxista da eta zalantzarik gabe, eztarriko zimurrak ezkutatu nahi ala ez, neurrira doakizuen mozorroa frankistena da.

PNV eta PSOE, nor baino nor, lau urtez “Herri Galdeketa” zer den tolesten eta bihurritzen aritu dira. Arrasate pasealekuan, haritza, pagoa, ezkia edo astigarra aukeratzea, kolpean herri demokratikoan bihurtuko bagintu bezala. PNV eta PSOE-k, “Herri demokratikoa” zer den birrindu baino lehen, hona demokraziaren erradikalizazioa helburu politikotzat dugunon ikuspegia:

Estatu propioa eraikitzea ukatzen zaion herri demokratikorik ez dago. Eredu ekonomikoa, bakean eta askatasunean erabakitzeko eskubidea ukatzen zaion herri demokratikorik ez dago. Ezberdintasun sozialak areagotu, gazteok lana aurkitzeko emigratzera bultzatu eta herritarrak etxegabetzen dituen kapitalismopean herri demokratikorik ez dago. Politikari ustel eta inork aukeratu ez dituen enpresarien agindupean dagoen herri demokratikorik ez dago. Euskal langile herriari murrizketak, prekaritatea eta langabezia inposatzen dion herri demokratikorik ez dago. Gizonezkoek emakumezkoak erasotu eta erailtzen dituen herri demokratikorik ez dago. Preso politikoak dituen herri demokratikorik ez dago. Iheslari politikoak dituen herri demokratikorik ez dago. Guardia Zibilaren jazarpen eta kontrolpean

jarraitzen duen herri demokratikorik ez dago. Gatazkaren erro politikoa ukatu eta biktima guztien errekonozimendua eta egia osoa ez duen herri demokratikorik ez dago. Torturatuak izan diren dozenaka arrasatearrek egia, justizia eta erreparaziorik ez duten bitartean herri demokratikorik ez dago. Euskarak hamarkadaz hamarkada jasan dituen erasoen egia, justizia eta erreparaziorik gabe herri demokratikorik ez dago. Gutxi batzuen poltsikoak betetzeko, milaka tona errauts, gas toxiko eta tratatu gabeko zaborrarekin kutsatzen duzuen herri demokratikorik ez dago. Sozialki inongo errentagarritasunik ez duen Abiadura Handiko Trenak ez dira herri demokratikoetan eraikitzen, are gutxiago herri menditsu txikietan...

Herri demokratiko batean bizi garela esatea gezurra da. Arrasateri mozal gehiago inposatzeak herri demokratiko batetik gehiago urruntzen gaitu, eta herri demokratizazio prozesua oztopatzen duten botere formal eta faktikoen aurkako konfrontazioa, eskubidea izateaz gain, betebehartzat dugu.

Portaloiko hormari ere, Arrasateko azken 50 urte inguru hauetako hormarik aldarrikatzaileenari, trikimailuz eta artearen aitzakipean burnizko mozal erraldoia ezarri diozue. Ez gara tuntunak, ez dugu “Harresi Ezkutua” kaltetuko, ez dugu inork Arregiren lanari kalterik txikiena ere egiterik nahi. “Harresi ezkutua” bedeinkatua eta gure arte espresio aldarrikatzailea aldiz “zikina” irudituko zaizue eta “elkarbizitzaren” izenean berehala ezabatzea aginduko duzuen arren, Portaloiko margoketa honekin gorazarre egin nahi diegu, azken hamarkada hauetan, inguruan poliziarik ez zegoela baieztatu ondoren, horma mutu horretan mota guztietako aldarri eta deialdien txoko bihurtu duzuen arrasatear guztiei:

Mugimendu feministak eraso matxistak salatzeko bi metrotako kartel txuri hartatik, Aratz Saez preso politikoak Arrasateko herriari bidalitako eskutitz osoaren kopia erraldoira, euskal langile herriaren, ekologismoaren, euskararen, gazte mugimenduaren, zapaldu, ahul eta bitarteko gabekoen defentsan beti aritu zaretenoi... Azken finean, Herri Demokratikoaren alde egi(te)n duzuen guztioi gorazarre.

Eta gaur, borrokan jarraituko dugu, eta bihar Independentzia!"


Pintxo, pote, eta festa AEKn, ikasturtea bukatzeko.

Hernaniko AEK euskaltegian festa polita egin zuten, ikasturteko nekeak arintzeko. Ikasitakoa praktikan jarri zuten pintxo-pote-festan, mozorro eta guzti.


'Hey Bro! Hipster Show' antzezlanerako sarrerak zozkatuko ditugu

Ostiralean, 22:00etan, Hey Bro! Hipster Show komedia izango da Aita Mari zinean. Udal Kultura Sailak emandako hiru lagunentzako bina sarrera zozkatuko ditugu Baleikeko bazkideen artean.

Zozketan parte hartzeko formulario hau bete beharko duzue. Asteazken eguerdian aterako ditugu saridunen izanak. Parte hartu eta zorte on!


Ingurumen Ekintza Planaren zirriborroa aurkeztuko du bihar udalak

Azkoitiko Udala Ingurumen Plana osatzeko lanean da, eta horretarako hasi duen prozesuaren barruan, herritarrekin bilera bat egingo du bihar, 18:30ean, Elkarguneko areto nagusian. Ekintza Planaren zirriborroa landuko dute bertan; hala nola, helburu eta programa nagusiak aurkeztuko dituzte, eta helburu bakoitzaren taldeko plana osatuko dute. Hau da, herritarren ekarpenak jasoko dituzte, eta horiek guztiak batu eta ekintza plana osatzeko ados jartzeko asmoa dute.

«Azkoitiko iraunkortasuna» lortu asmoz, 2002. urtean Ekintza Plana osatu zuen udalak, eta indarrean egon zen aurreko urtera arte. Izan ere, udalaren arabera, plan hori zaharkituta geratu da, Azkoitiko «errealitatea eta beharrak aldatu egin direlako». Egungoak, beraz, «ingurumen errealitateari» erantzun diezaion, Ingurumen Plan berria hasi du.

Horretarako, Elkarrekin 21 lantaldeak ingurumen diagnostikoa osatu du, herriko zenbait eragile elkarrizketatu ostean eta urrian egindako bileran herritarren ekarpenak jaso eta gero. Txosten horretan, Azkoitiko ingurumenari lotutako hainbat esparrutako informazioa jaso dute. Diagnostikoa osatu ondoren, Ingurumen Ekintza Planaren lehen zirriborroa diseinatu du Elkarrekin 21 taldeak, udalarekin adostuta. Herriko etorkizunerako helburu eta ekintza nagusiak zehaztu dituzte zirriborroan, eta hori herritarrei aurkeztuko diete bihar. «Izan ere, dokumentu hau Azkoitiko Ingurumeneko Ekintza Plan berria osatzeko oinarrizko dokumentua izango da, eta hau entitateekin, elkarteekin, erakundeekin eta herriko eragile sozial eta ekonomikoekin diseinatzeko asmoa dugu», esan du udalak. Honen esanetan, bilerara joaterako zirriborroa irakurtzea ezinbestekoa da, «ekarpenak modu eraginkorrean egin ahal izateko». Txostena udalaren webunean, www.azkoitia.eus helbidean aurkitu daiteke.


Zabaldu dute Arte eta Diseinu ikastegian izena emateko epea

Hiru tailer eskainiko dituzte ikasturtean zehar: haurrentzat marrazketa eta eskulan tailerra nahiz helduentzat pintura eta egurrean tailuak egiteko ikastaroak. Matrikula astelehenetik ostegunera egin ahal izango da, 17:30etik 19:00etara. Urriaren 1ean hasiko dute ikasturtea ikastegian.

Arte eta Diseinu Ikastegian (ADI) gaur, astelehena, zabaldu dute ikasturte berrirako izena emateko epea. Ikasturtean zehar, umeei eta gaztetxoei zuzendutako marrazketa eta eskulan tailerra nahiz helduentzat pintura eta egurrean tailuak egiteko tailerrak eskainiko dituzte.

Marrazketa eta eskulan tailerrean 4 eta 12 urte arteko umeek eman dezakete izena, eta saioak astelehenetik ostegunera izango dira, 17:15etik 18:30era. Helduentzako pintura tailerraren datak eta ordutegiak ez dituzte zehaztu, eta egur tailu tailerra, berriz, astelehenetik ostegunera izango da, 18:30etik 20:00etara. Ikastaroak urriaren 1ean hasiko dira.

Tailerretan izena eman nahi dutenek astelehenetik ostegunera izango dute horretarako aukera, 17:30etik 18:30era, Arte eta Diseinu Ikastegira (Jose Artetxe kaleko 3. zenbakian) joanda edo 617 129 813 zein 943-812 28 08 telefono zenbakietara deituta.


Eman ilea kimioterapiak ilerik gabe utzi dituenentzat

Donostiako 'Beta' ileapaindegiak eta Usandizaga Institutuak elkarlanean egin duten proiektu honi esker, ilerik gabe gelditu direnei laguntzeko aukera izango duzu, 9 eurotan.

Hiru lagunetik batek minbizia izango du bizitzan, Sociedad Española de Oncología erakundearen datuen arabera. Datuak kezkagarriak diren arren, inoiz baino medio gehiago dituzte gure medikuek minbiziari aurre egiteko. Gaur egun, erregistratzen diren kasuen %60a sendatzea lortzen dute osasun zerbitzuek.

Minbiziaren Nazioarteko Egunaren bezperan, Donostiako Usandizaga Institutuak martxan jarri duen ekimenaren berri izan dugu ‘Faktoria’n, Leire Altadil ikaslearen eskutik. Institutuak eta ‘Mechones Solidarios’ek elkarlanean egin duten proiektu honetan, minbizia izanda peluka ordaintzeko dirurik ez dutenentzat ilea batzea lortu nahi dute.

Ileorde hauek egiteko, Donostiako Grosen dagoen ‘Beta Estetika Zentroa’ren laguntza jaso dute Usandizaga Institutuko ikasleek. Zentro honetako Laura Irure ere gurean izan da, ileordeak egiteko prozesua azaldu eta ekimenak izan duen harrera positiboaz mintzatzen.

Nola parte hartu?

Proiektuan parte hartu izanez gero, Groseko Beta zentrora hurbiltzea baino ez duzu. Bertan, ilea moztuko dizute, 9 eurotan. Leirek azaldu digunez, 9 euroetatik 6 ‘Kantxalin’ elkartearentzat izango dira eta beste 3 euroak, moztutako ilea tratatu eta ileordeak egiteko erabiliko dira.

Elkarrizketatuek adierazi digutenez, baldintza bakarra bete beharko dute ile emaileek: 20 zentimetrotik gorako ile zatia moztea. Ekimenean parte hartu ahal izateko epea martxoaren 4ean amaituko da.


Mas: "Legebiltzarrak herriaren isla izan behar du eta herritarren zati bat Batasunarekin identifikatzen da"

BERRIAk CiUko presidentearekin egindako elkarrizketa argitaratuko du bihar.

Artur Mas CiUko presidentea Bilbon izan da gaur, Sabino Arana Fundazioak antolatutako hitzaldi batean -BNGko kideak ere izan dira, besteak beste-, eta ondoren elkarrizketa eman dio BERRIAri (egunkariak bihar argitaratuko du).

Masek Kataluniako Estatutuaz esan du Espainiako Auzitegi Konstituzionaletik onik ateratzen ez bada -aztertzekotan dira-, "interes gatazka" egongo dela "Kataluniaren eta Espainiako gainerako lurraldeen artean, eta horri irtenbidea aurkitu beharko zaio".

Euskal Herriko egoeraz ere aritu da Mas BERRIArekin, eta CiUk Espainiako Alderdien Legea "sostengatu" zuen arren, "Batasuna legez kanpo uztearen alde ez" zuela egin nabarmendu du. "Nik beti defendatu izan dut herrialde bateko legebiltzarrak haren isla izan behar duela, eta Euskal Herrian herritarren zati bat Batasunaren proiektuarekin identifikatzen da".

Batasunari, baina, "konplexuak alde batera utzi eta indarkeria gaitzetsi" egin behar duela eskatu dio CiUko buruak.


Herritarrei argibideak emanda eta jatekoa eskainita bukatu du kanpaina EH Bilduk

Aretxabaletako EH Bilduk Durana kalean egindako ekitaldiarekin bukatutzat eman du hauteskunde kanpaina. Jatekoa eskaini diete herritarrei eta datozen lau urteetarako dituzten asmoen berri eman ere bai. Xabier Igartua alkategaia eta zerrendako gainerako kideak elkartu dira.

Era berean, maiatzaren 24an bozkatzera joatera gonbidatu dituzte herritarrak.


Aparkalekuak ezingo dira erabili dorre elektrikoa aldatzeko lanek iraun bitartean

Eteneta eta San Juan lotuko dituen igogailuaren ondoko dorre elektrikoa aldatu egingo da, oraingoa kenduz eta berri bat jarriz. Lan horiek astelehenean hasiko dira eta 3 aste inguru iraungo dute. Epe horretan ezingo dira erabili eremu horretan dauden aparkalekuak.


Jon Salsamendi: "Pozik nago, elkarteak eta biok nahi genuelako nik Urdaibain jarraitzea"

2015. urterako akordioa itxita, Jon Salsamendi gipuzkoarra izango da Urdaibai Arraun Elkarteko entrenatzailea datorren denboraldian. Entrenatzailearen arabera, alde biek hasieratik nahi zuten akordioa zen hori, eta bien aldetik egindako ahaleginek egin dute posible. Hain zuzen, hirugarren urtea izango du gipuzkoarrak Bermeon.

Beste urte batez, Urdaibaiko entrenatzailea izango zara. Zelan sentitzen zara?

Pozik nago; azken finean, bi aldeok nahi genuena egin delako. Gertatzen dena da, hori posible izateko denok egin behar izan ditugula ahaleginak. Elkarteak eta biok nahi izan dugu hasieratik nik taldean jarraitzea, baina nire egoera pertsonala dela eta, laguntza behar nuen, eta eurek eman didate babesa nik Bermeon jarraitu ahal izateko. Izan ere, nik erdipurdika barik, ehuneko ehunean lan egin nahi nuen, eta azkenenengo bi urteetan bezala, proiektua goi mailakoa izan behar zen horretarako. Hori zen garrantzitsua niretzako; beste guztiak baldintzak dira lan hori egin ahal izateko. Hala, asko eskertzen dut ematen didaten aukera. Gainera, kirol proiektu horren erdian gaude; ez hasieran, ez amaieran. Horregatik, jarraitu nahi izan dut nik eta jarraitu nahi izan du elkarteak nigaz. Bide guzti horren erdian, Bermeoko herriaren babesa eta maitasuna jaso dut; bai taldearengan, bai taldea babesten duten enpresengan eta baita herritarrengan ere.

Zer eskainiko diozu taldeari datorren denboraldian?

Ahal dudan heinean, nire dedikazio eta lan intentsitatea hobetzen saiatuko naz. Baditut oraindik, gainera, zenbait kirol erronka betetzeke. Lehiatzeko ilusio oso altua mantentzen dut. Horregatik, uste dot guztiok denboraldi polit batean bilduko garela.

Zeintzuk dira erronka horiek?

Aurten zenbat gauza lortu ditugun ikusita –Kontxako bandera, Bizkaiko, Euskadiko eta Espainiako txapelketak eta ligako zenbait estropada–, uste dut oso zaila izango dela hori errepikatzea; hala ere, aurten taldeak lortutako errendimendu maila hori berriz lortzea izango da datorren denboraldiko erronka. Zehazki, aurreko urte bietan lortu ez dugun liga horren bila joatea izango dugu helburu. Aurten ez dugu modurik izan besteen aukera berekin lehiatzeko; beraz, ea datorren urtean aukera berdinak edukiz, gai garen aurtengo maila emateko, eta, ondorioz, liga hori irabazteko hasieratik amaierara arte lehiatzeko.

Zerbait aldatuko al duzu lan egiteko eran datorren denboraldian?

Hori hurrengo urteko taldea eta baliabideak zehazten direnean ikusi beharko dugu. Horrek eragina izaten baitu lan egiteko eran. Nik hasieratik eskainiko diet nire onena emateko borondate hori. Hala ere, argi daukadana da, zerbait ondo ateratzen denean, berriz ere ondo ateratzeko, aldaketak egin behar izaten direla, zentsu batean edo bestean. Arraunean, bizitzan bezala, emaitzak ez dira mantentzen, edo txartu edo hobetu egiten dira; mantentzeko ere, hobetu egin behar izaten da-eta. Nik uste dut taldean hirugarren urtea izanik, informazio gehiago dudala, eta fundamentua ere gehiago izango dudala, baina argi dago, aurtengo bidea egin behar izateko aldaketak egin behar izango ditugula. Ni, behintzat, hobetzearen bila joango naiz.

Herritarren zuganako duten jarrera garrantzitsua omen da zuretzako.

Bai, hala da. Batetik, herritarrek eskertu egin dute nire lana eta Bermeori eskainitako ahalegina, eta, bestetik, zoriondu egin gaituzte lortutako emaitzengatik. Azken finean, sentitu egin dut jendea nirekin gustura dagoela, eta erakutsi didate baita, nigan konfiantza dutela. Bermeotarrak oso argiak dira hitz egiterakoan, eta zerbait txarra esan behar didatenean esaten didate, baina ona denean ere garbi hitz egiten dute. Benetan sentitzen dut babesa, konfiantza, hurbiltasuna eta maitasuna.


Barazkiak txotxongilo bihurtu dituzte

Tolomendik Barazki Txotxongilo Tailerra antolatu du goizean haur eta gurasoentzat. Azokan garaiko produktuak ikusi ondoren, Topic-era joan dira barazkiekin txotxongiloak egitera.

Karmele Kruz:


Anbotoko kilometro bertikala

Gure taldeko korrikalariak diren Albertok, Javik, Unaik eta Imanolek, Anboto Km bertikalean parte hartu dute.

Arrazolatik (Atxondo) 3,8 km eta 1092 metro desnibel positiboko lasterketa, oso polita, ondo antolatuta, oso gogorra, eta beti jendez beteta dagoen ibilbidetik! Zorionak guztioi!!! !

Denborak Anbotoko tontorrean:

Alberto: 0:51:00

Javi: 0:53:33

Unai: 01:06:48

Imanol: 1:09:27

Zorionak txapeldunak!!! !


Leize taldeak 'single' berria jarri du sarean entzungai

https://youtu.be/aUXe8mt2HwQ

Dagoeneko entzungai dago Leize taldearen lan berriko singlea: Hundiendome en la noche. Cuando te muerden disko berriko aurrerapen lana da honakoa, eta jakinarazi dutenez, "egungo gizarte hotz eta urrunean beharrezkoa den harremanez" hitz egiten du. Bihartik aurrera jarriko dute salgai single-a.

Disko berria, Cuando te muerden, urriaren 16an kaleratuko dute. Dagoeneko lotu dituzte zuzeneko batzuk; hona hemen kontzertuen zerrenda:

- Urriaren 10a. Torres de la Alameda (Madril)

- Urriaren 16a. Cuenca

- Urriaren 17a. Onda (Castello)

- Azaroaren 20a. Burlada (Nafarroa)

- Abenduaren 12a. Bartzelona


Erreka Elkarteak antolatutako Doneztebeko XXXIV. Herri Krosa ekainaren 24an eginen da

Ttikienen probak igande goizeko 10:30etik hasiko dira eta proba nagusia 11:30ean

San Pedro besten aitzineko igandean, aurten ere Doneztebeko Herri Krosa eginen da Erreka Kirol Elkarteak antolatuta. Ekainaren 24an eginen da eta XXXIV. edizioa izanen du.

San Pedro besten aitzineko igandean, aurten ere Doneztebeko Herri Krosa eginen da Erreka Kirol Elkarteak antolatuta. Ekainaren 24an eginen da eta XXXIV. edizioa izanen du.

Izen-ematea egun horretan irteera puntuan egin daiteke edo aitzinetik www.herrikrossa.com web orriaren bidez. Bortz euro ordaindu beharko dituzte jubenilek eta hortik aitzinerako kategoriek. Gazteagoentzat, aldiz, dohainik izanen da.

Mailaz maila, egin beharreko ibilbidea diferentea izanen da. Maila berezikoek 75 metro egin beharko dituzte, aurrebenjaminek 420 metro, benjaminek 590 metro, alebin neskek 1.140 metro eta mutilek 1.690 metro, infantil neskek 1.690 metro eta mutilek 2.240 metro, kadete neskek 1.825 metro eta kadete mutilek 3.650 metro, jubenil neskek 3.650 metro eta mutilek 7.300 metro. Neska senior eta betaranoek 3.650 metro egin beharko dituzte eta senior eta beterano mutilek 7.300 metro. Aurrebenjaminak, benjaminak, alebinak eta infantilak 10:30ean aterako dira. Gainerakoak 11:30ean.

Sariak

Gizonezkoetan, lehenbiziko helmugaratzen denak 150 euro jasoko ditu, bigarrenak 90 euro, hirugarrenak 60 euro, laugarrenak 45 euro, bosgarrenak 30 euro eta seigarrenak bertzelako saria. Emakumezkoetan, lehenbizikoak 75 euro hartuko ditu, bigarrenak 45 euro, hirugarrenak 30 euro eta laugarrenak bertzelako saria izanen du.


Sarbide mugatua bizilagunei

Sutean kaltetutako bizilagunek etxebizitzetara sartzeko baimena dute, hainbat gauza hatu ahal izateko. 15-20 egunez etxera itzuli ezinik izango dira.


Klasikoa bueltan dator

Laboral Kutxa Baskoniak Olympiakosen defentsa gogorrari egingo dio aurre gaur, Buesan. Elkarren aurkako sasoiko hirugarren partida da


Grebak % 86ko jarraipena izan du sindikatuen hitzetan; % 66koa Jaurlaritzaren arabera

ELA, LAB eta STEILAS sindikatu deitzaileek negoziazio prozesu bat hastea eskatu diote Partzuegoaren Zuzendaritzari eta Hezkuntza Sailari.

Haurreskolak Partzuergoan gaurko deitutako grebak % 86ko jarraipena izan du sindikatuen hitzetan; % 66koa, berriz, Eusko Jaurlaritzaren esanetan. ELA, LAB eta STEILAS sindikatu deitzaileen arabera, ehunka lagunek parte hartu dute mobilizazioetan. Halaber, negoziazio prozesu bat hastea eskatu diote Partzuegoaren Zuzendaritzari eta Hezkuntza Sailari.

Sindikatuen esanetan, gaurko lanuzteak iazko grebek baino jarraipen zabalagoa izan dute. Mobilizazioen helburua, haurreskoletan egun bizi duten egoera salatzea eta Partzuergoaren Zuzendaritzari eta Eusko Jaurlaritzako Hezkuntza Sailari "egoerari konponbidea emango dion edukiz beteriko benetako negoziazio prozesu bat" abiatzea eskatzea dira.

Azken urteetan hainbat aldarrikapen egin dituzte sindikatuek. Esaterako, Kudeaketako eta Hezitzaile langileen Lanpostuen Zerrenda eta egonkortasuna bultzatzea eskatu dute, sindikatuen esanetan, Haurreskolak Partzuergoko langileen behin-behinekotasun tasa % 41ekoa da, kudeaketa langileena, berriz, % 100ekoa.

Horrez gain, langileen erosmen ahalmena handitzeko soldatak igotzea, geletako ratioak berdintasunean oinarritutako irizpideekin aplikatzea, ordezkapenak bertaratze orrien arabera ez baldintzatzea; lizentzia, baimenak eta txanda egunak ordezkatzea edota erretiroa erraztea.

Deitzaileen iritziz, "orain arte Eusko Jaurlaritzak eta Haurreskolak Partzuergoak ez dute proposamen hauen inguruko benetako negoziazio asmorik agertu". "Aste honetan bertan, propagandaz bildurik plazaratu dituzten aurrekontu egitasmoek, ez haurreskoletan ezta borrokan dauden hezkuntza publikoko gainerako sektoreetan ere, egungo egoerari irtenbidea emateko inolako neurririk ez da jasotzen", gaineratu dute.

Hori dela eta, "egoeraren larritasunari" eta beren aldarrikapenei erantzungo dien negoziazio prozesu bat abian jartzeko eskatu diete sindikatuek Partzuergoaren Zuzendaritzari eta Hezkuntza Sailari. "Horrela ez bada, greba eta mobilizazio dinamika mantentzea beste biderik ez digute utziko", nabarmendu dute.

Eusko Jaurlaritzaren esanetan, langileen % 66,51k egin dute greba

Sindikatuak eta Eusko Jaurlaritza ez datoz bat parte-hartzeari buruzko datuak ematerakoan. Eusko Jaurlaritzako Hezkuntza Sailak Haurreskolak Partzuergoak emandako datuak aipatuak adierazi duenez, Partzuergoko 1.060 hezitzaileetatik 705ek egin dute bat greba deialdiarekin (lantaldearen % 66,51).

Jaurlaritzaren esanetan, Haurreskolak Partzuergoa izaera juridiko propioa duen entitatea da, Euskadiko Administrazioak eta EAEko 178 udalerrik osatua. "Haur eskolen gestio integrala eta Euskadiko Erkidego Autonomoko hiru urtez azpiko haurren hezkuntza eta laguntza zerbitzua aurrera eraman ahal izateko ari dira bat eginik erakundeok", azpimarratu du.


Ohiko moldeei eutsi diete

Entzierro garbia egin dute Dolores Aguirre ganadutegiko zezenek.Hiru pertsona eraman dituzte erietxera; bat, larri

Garbia, ezusterik gabekoa eta azkarra. Halakoa izan zen Dolores Aguirre ganadutegiko zezenek atzo egindako entzierroa. Sevillako adardunek eutsi egin zioten euren ohiko estiloari: arin korritu eta samaldan joan hasieran, eta bukaera partean bereizi. Eskema zurrun bete zuten. Saldoak batuta egin zituen Santo Domingoko malda nahiz Mercaderes kalea, eta Estafetara sartuta luzatu zen. Bide osoan, korrika egiteko tarte politak izan zituzten lasterkariek. 22 pertsona artatu behar izan zituzten, eta hiru lagun eraman zituzten ospitalera, kolpeen ondorioz. Horietako bat larri dago.

Zezenek bi minutu eta hogei segundoan igaro zituzten ukuiluetatik zezen plazaraino dauden 850 metroak. Idor zeuden kaleak, eta ez zen ia irristadarik izan.

Suziria lehertu, eta ordu-orduan ekin zioten korrikari sei zezen beltz suharrek. Ikara emanda goitu zituzten Santo Domingoko lehen metroak; izan ere, hasi bezain pronto, zenbait korrikalari lurrera erori ziren, eta airean zabaldu zen pilaketaren mamua. Dena den, abisua baino ez zen izan. Lurrean etzanda zeudenak ikusi izan ez balituzte bezala jardun zuten zezenek; korrikalarien aurkako ekinean tematu gabe.

Horren ostean, arazorik gabe iragan zuten Udaletxeko plaza, eta bizi hartu Mercaderes kalea. Ohitura den bezala, bihurguneak eman zuen arazo gehien. Lau adardunek laprast egin zuten, eta bi lasterkariren gainetik pasatu ziren, haiek zapaltzen. Ordea, zezen gehienek ez zuten oreka guztiz galdu; bakarra erori zen lurrera. Hori dela eta, gainontzeko bostek aurrera jarraitu zuten bitartean, bakarrik geratu zen animalia, eta itolarria areagotu zuen.

Estafetan, bereizita

Buruan zeuden bost zezenak bereizi egin ziren Estafetan gora egin ahala. Hiruk erritmo azkarragoa hartu zuten; lasterkariak saiatu ziren animalien aurrean jartzen, baina gehienek ezin izan zuten abiadurarekin, eta korrikaldiak baldar xamarrak izan ziren. Gainontzeko hiru zezenek nork bere kabuz egin zuen bidea. Eskapatutako saldotik gertuago ibili ziren adardunetako bi; bestea, berriz, bakarrik ibili zen, galduta.

Bukaeran, Telefonica aldean, egoera zaildu egin zen. Kailejoira sartu aurretik, zenbait lasterkari jausi egin ziren, eta pilaketa txiki bat sortu zen. Dena den, aurreko bost zezenak ez ziren trabatu, eta zuzenean sartu ziren kortara. Atzeratutako adardunak ere kortarako bidea hartu zuen segundo batzuk geroago, arazorik gabe.


Sagardoa eta

eguraldia lagun

Gurutzeta-Kabila auzoko jaia ospatu zuten atzo. Sagardo probaketarekin girotu zuten auzoa eguerdian eta auzotar ugari gerturatu zen. Bertako sagardoak probatzeko aukera izan zen txorixo pintxo eta guzti. Tokan ere aritu ziren, besteak beste, eta 6tik 4 jo zuenik ere izan zen. Bazkari ederra ere egin zuten ondoren eta arratsaldean umeen txanda izan zen.


Fernandez Diaz: 'ETAren biktimak besteekin parekatzea bidegabea da'

Euskadin 1960 eta 1978 urteen artean Poliziaren gehiegikerien biktima izan zirenak aitortzen dituen dekretua onartu den egunean esan ditu hitzok Barne ministroak.

"Biktima batzuk beste batzuekin parekatzearen kontra nago, guztiz. ETAren ekintza ankerrak eta herriari zeharka kalte egin zioten beste ekintza batzuk parekatzea penagarria, bidegabea eta onartezina" da, adierazi du.

Euskadin 1960 eta 1978 urteen artean Poliziaren gehiegikerien biktima izan zirenak aitortzen dituen dekretua onartu den egunean esan ditu hitzok Barne ministroak.


130 hitzordu izango dira guztira 50. Durangoko Azokako Ahotsenea gunean

Abenduaren 4tik 8ra bitartean ospatuko den 50. Durangoko Azokak beste behin ere Ahotsenea izeneko espazioa ahalbidetuko du, bertan solasaldiak zein kontzertuak burutzeko. 70 kontzertu eta 50 solasaldi izango dira aurten bertan, eta debagoiendarrak ere tartean izango dira. Boluntariotza programa bat jarriko dute lehen aldiz, azoka barrutik ezagutzeko aukera emanda.

Debagoiendarrak ere hartuko dute parte Ahotsenea espazioan. Esate baterako, lehen egunean, abenduaren 4an, Eneko Barberenak "Periko Solabarria gazteekin hizketan" liburuari buruzko hitzaldia eskainiko du. Igandean, berriz, abenduak 6, Andoni Urzelai idazle aretxabaletarra izango da Karanbola toxikoak izeneko bere azken liburua aurkezten. Egun berean, Gerardo Markuleta oñatiarra "Denbora bere lekura" lanari buruz mintzatuko da.

Musika kontzertuei dagokionean, Durangon izango dira, alde batetik, Arkada Social arrasatearrak; zapatu arratsaldean igoko dira Ahotseneako taula gainera. Bestalde, Klak!son antzuolarrak ere joko dute Durangon, domekan, hain zuzen. Denboraleak diskoa aurkeztuko dute bertan.

Kabi@ gunea

Durangoko Azokako Kabi@ gunea, berriz, teknologia berriei eskainitako espazioa da. Azokako beste guneetarako proposamenak egiteko epea urriaren 16an itxi bazen ere, azken gune honi dagokienak urriaren 31ra arte jasoko dituzte,bihar arte, alegia.

Interesa duten sortzaileak gerediaga@durangokoazoka.eus helbide elektronikora mezu bat bidaliz jar daitezke kontaktuak Durangoko Azokako arduradunekin. Nahiago izanez gero, www.durangokoazoka.eus webgunean eskuragarri dagoen galdetegia beteta ere helarazi daitezke proposamenak.

Boluntariotza

Aurten, lehen aldiz, boluntario moduan lan egiteko aukera eskainiko diote Azokatik hala nahi duen edonori. Hainbat zereginetan aritzeko aukera izango da: lan administratiboa, teknikoa, komunikazio-arlokoa... Azoka egunetan txanda bakoitza hiruzpalau ordutakoa izango da.

Bihar, urriak 31, izango da zeregin horietan aritzeko izena emateko azken eguna. www.durangokoazoka.eus webgunearen bitartez egin beharko da, bertan ageri den galdetegia betez. Baldintza bakarra adinez nagusia izatea eta euskaraz komunikatzeko gai izatea da. Eroskirekin lankidetzan jarri du programa berri hori abian Durangoko Azokak.


'Hemen Debagoiena'

Azaroaren 30eko saioan, Euskararen Nazioarteko Egunari begira jarri dira Euskaltzaleen Topaguneko presidente Elena Laka eta Arrasateko Udaleko euskara teknikari Aintzane Lasa. Iñaki Olaldek Bertsolari Txapelketa Nagusiko Donibane Lohitzuneko saioa aztertu du, eta Amaia Txintxurreta Oñatiko Turismo Bulegoaren ekitaldian izan da.


Udalbatzak Saharar herriari elkartasuna adierazi dio Urretxun

Atzo Osoko BIlkura ospatu zuten Urretxun. Hiru puntu landu zituzten bertan. Batetik, Urretxu 2020 S.L. enpresa publikoari 224.948,66 euroko transferentzia egitea onartu zuten. Pagoetako bide-lanen hirugarren transferentziari dagokio. Bigarrenik, emakumeenganako indarkeria gaitzesten duen adierazpen instituzionalari babesa agertu zion udalbatzak eta hirugarrenik, Saharar herriari elkartasuna adierazten dion testu bat ere onartu zuten, pasa den astean Legazpin egin bezala.


'Goazen gudari danok' historia azaleratzera

Zirardamendiko Batailan, 1936ko irailean arituriko borrokalarien inguruko dokumentala emango dute gaur, estreinakoz, ETB1en. Gertaerak berregin dituzte, eta Aranzadiko forentseen lana aztertu dute.

Lau gorpu atera dira azalera; hezurrak besterik ez, egia esan. Bala zuloak dituzte kaskezurretan. Zirardamendiko Bataila deitzen diote gertaerari, baina lau horiek exekutatu egin zituzten, antza. Aranzadi zientzia elkarteko kideek atera dituzte lurpetik gorpuzkiok. Baita izen-abizena jarri ere horietako bati, DNAri esker: Sabin Atutxa. Baleuko ekoiztetxeak aurpegia jarri nahi izan die hezur-izen horiei, Goazen gudari danok dokumentalarekin. Ostegunean estreinatu zuten zineman, Elgoibarko antzokian. Gaur emango dute, 21:30ean, ETB1en.

«Borroka gogorra izan zen: zelai batean, gorputzez gorputz. Ez zen borrokaldi handia izan, Intxortakoaren aldean. Baina sekulako garrantzia izan zuen Zirardamendikoak», dio Iban Gonzalez Pagaldaik (Arrasate, Gipuzkoa, 1973). Hark zuzendu du Goazen gudari danok dokumentala. Izan ere, gudari haiek matxino frankistei Elgoibar (Gipuzkoa) eta Markina (Bizkaia) arteko zelai hartan eutsi zietelako egonkortu zen frontea, dokumentalgileen arabera, eta lehen Eusko Jaurlaritza sortzeko aukera izan zuten.

«Antzerkikerietatik harago»

Fikzioa erabiltzen dute dokumentalean, baina ez horrenbeste entretenimendua eta ikuskizuna bilatzeko, baizik eta arrazoi praktiko batengatik: «Garai hartako artxiboko irudiak asko erabili dira; askotan ikusi ditugu», dio zuzendariak. Gainera, bataila horretan aritutako Jose Maria Otsoa de Txintxetru zenaren lekukotasuna zuten. Zehatz-mehatz kontatu zien han bizi izandakoa. «Ez dago modurik hori artxiboko irudietan bilatzeko; berriz sortu behar dituzu». Gainera, matxinoak hobeto antolatuta zeudenez, argazki gehiago daude faxisten aldekoak.

«Edonola ere, halakoetan askotan ikusten ditugun antzerkikerietatik harago joan nahi izan dugu». Izan ere, historialari talde batekin lan egin dute, ohiko akatsak zuzentzeko: «Udan izan zen borroka; beraz, berokirik ez; armen benetako modeloak erabili ditugu... lan zorrotza egin dugu sinesgarritasuna emateko». Fikzioa, beraz, ahalik eta xehetasun gehienekin egin dute, eta film itxura hartu du dokumentalak.

Bilboko kuartela irudikatzeko, Azpeitiko mojen komentua (Gipuzkoa) erabili dute agertoki gisa. Hainbat filmetan erabili dute (Goazen, Izarren argia). Azpeitiko zein Markinako gazteak aritu dira figurante. Orduko autobus eta kamioi bat erabili dituzte. Birsortze lan hori testigantzekin eta Aranzadiren lanarekin nahastu dute. Zirardamendiko baserrietako jendearen lekukotasunak jaso dituzte. Horietako batzuek gogoratu egiten dute txikitan ikusitakoa; beste batzuek, berriz, senide zaharragoek kontatutakoak dituzte gogoan. «Urte askoan isilik gordetako gauzak dira», dio Gonzalezek. «Kostatu egin zaigu ateratzea, baina jende nagusia da, eta orain da unea hau jasotzeko».

'Eusko gudariak' kanta

Zirardamendin borrokaturiko EAJren Arana Goiri batailoiaren sorrera kontatzen dute dokumentalean. Trebatzeko denbora gutxi izan zuten batailoiko gazteek, eta bat-batean aritu ziren armekin zein sinboloekin. Dokumentalean kontatzen dutenez, Jose Maria Garatek 1932. urtean sorturiko Eusko gudariak kanta borrokarako abesti bihurtzeko lanean ibili ziren batailoiko kideak. Alejandro Lizaso kapitainak gehitu zion kantari «Irrintzi bat entzunda» esaldiarekin hasten den estrofa, «kutsu borrokalariagoa» emateko. Batailoiko buru Felipe Bediagari emaitza entzun eta Eusko Gudarosteko ereserki izateko egokia izango zela iruditu zitzaion.

Memoria historikoa berreskuratzeko prozesuan ikusten du zuzendariak lana. «Badago presa», dio, lekukoak galtzen ari direlako. Dokumentalerako lan egin duten historialarien artean daude Josu Txueka, Iñaki Goiogana eta Patxi Juaristi. Antropologia eta genetika adituen artean, Paco Etxeberria, Lourdes Herrazti eta Marian Martinez de Pancorbo. DNA frogei esker identifikaturiko Sabin Atutxa gudariaren senideen hitzak jaso dituzte lanean.

Etxeberria Aranzadiko forentse-antropologoak laburbiltzen du dokumentalean: «Aspaldi gertatutakoa bada ere, hau ez da iraganeko kontua, bizirik dago». Familiek bila jarraitzen dute.


Txakur bete frontoi

Jatorria Iparraldeko herrialdeetako paraje hotzetan duten txakurren, espozizio eta txapelketa izan zen iragan asteburuan Izurtzako frontoian. Ekialdeko jatorria duten ‘Akina Inu’ izeneko txakurrak ere izan ziren aitatutakoez gainera, Izurtzako txapelketan.

Hainbat lekutatik ekarritako txakurrak izan ziren bertaratutakoek ikusi eta epaileek baloratu zituztenak. Siberiako Husky arrazako txakur bat aukeratu zuten lehena, Alaskako Malamute bat bigarrena, eta Laponiako Suediar arrazakoa izan zen hirugarrena.


Barneko korapilo

1.Barneko korapilo

sentimendu ta sen

azkenean aldarri

dira bilakatzen.

Bada aski lan orain

ta aski lan bazen

Sexualitatea

Sozializatzen

2.Lehen ezberdinak lotzen

zituzten katean,

gaur diskretuki uzten dituzte atean.

Nola izan norbera

bien bitartean

begiradek epaitzen

duten gizartean.

3.Nola iraun lezake

gizarte itxiak

ezberdinak direnak

badira bitxiak?

Hurbiltzeko indarren

ezin iritsiak…

atzerakoiak dira

aurreiritziak.


Baliteke berriro atzeratzea Arkaitz Goikoetxea, Kepa Saratxaga eta Endika Lejarzegiren kontrako epaiketa

Berriro atzera daiteke Arkaitz Goikoetxea (Getxo), Kepa Saratxaga (Sopela / Algorta), Endika Lejarzegi (Algorta) eta beste 8 gazteren kontrako epaiketa. Izan ere, Jarrai-Haika-Segi auziko abokatuak eta epaiketa honetakoak berdinak direnez, biak ezin dira batera egin. Dena dela, ikusteko dago Jarrai-Haika-Segi auziko epaileak zer erabakitzen duen, susmo guztien arabera epaiketa hori lehenbailehen burutzeko ahalegin guztiak egingo dituen arren.

Mila urteren zigorrak eskatu dituzte hileon epaituko dituzten gazteentzat - Berria (2005 Ots 11)

Informazio gehiago:

http://oihua.webgune.net

e-posla:oihua@barrutik.org

Gaiaren inguruko berriak:

Arkaitz Goikoetxea, Kepa Saratxaga eta Endika Lejarzegiren kontrako epaiketa otsailaren 14an hasiko da (2005 Urt 27)

Otsailean epaituko dituzte Kepa Saratxaga, Arkaitz Goikoetxea eta Endika Lejarzegi (2005 Aza 18)

Algortako presoen gaineko berriak (2004 Urr 29)

Kepa Saratxaga, Endika Lejarzegi eta Arkaitz Goikoetxeari 22na urteko kartzel zigorra jarri nahi diete (2004 Urr 08)